Bost auzipetuak errugabetzeko eskatu du berriro ere fiskalak (2010-01-28)

Pello Urzelai

Absoluzioa eskatu dute fiskalak eta defentsak Egunkaria auziko bost auzipetuentzat, frogen atala amaituta. Alde guztiek berretsi dituzte behin-behineko ondorioak, baina fiskalaren kasuan lehen aldia da zehazki errugabetzeko eskaera egiten duena. Juridikoki garrantzitsua da, horrela egingo zuela espero izatekoa bazen ere. Akusazioek, ordea, zigor eskaera berak egin dituzte, epaigelan gertatutakoari kasurik egin gabe. 14 urteko espetxe zigorra Joan Mari Torrealdai, Txema Auzmendi, Iñaki Uria eta Martxelo Otamendirentzat eta 12koa Xabier Oleagarentzat. Datorren astean alde guztiek ondorioak luze azalduko dituzte, eta, auzipetuei azken hitza egiteko aukera eman ondoren, auzia epaiaren zain geldituko da.

Epaiketan zehar, akusazioen helduleku bakarra Guardia Zibilak egindako txostenak zirela agerian gelditu da, eta atzo, froga perizialaren bidez, txosten horien balioa auzitan jartzeko unean, argi gelditu zen egiaztatu gabeko hipotesiak eta okerreko interpretazioak baino ez zirela.

Guztira sei guardia zibilek deklaratu zuten atzo peritu gisa: komandante batek, lau kapitainek eta kabo batek. Hiru auziko txostenak egin dituztenak eta hasieratik sumarioaren atzetik daudenak dira. Beste hirurak duela gutxi akusazioek eskatuta sumariora erantsitako txosten baten egileak dira. Txostena berria izan arren, edukia zaharra da, Jose Maria Elosuak egindako galdeketak erakutsi duenez. «Moztu eta itsasi egin dituzue literalki parrafoak eta orriak beste txostenetatik?», galdetu zien. «Bai, zati batzuk beste txostenetatik atera ditugu», aitortu zuten. Elosua saiatu zen erakusten txostenaren gehien gehiena hitzez hitz kopiatutakoa zela, baina epaimahaiburuak ez zion utzi, tribunalak neurtzen jakingo zuela esanez.

Txosten orijinalen gaineko eztabaidak hauen ahulezia eta oinarririk eza erakusteko balio izan zuen. Fiskala izan zen lehena zalantzak agertzen. Batez ere, akusatuen inguruko inplikazioa deduzitzeko moduaz galdetu zien, harriturik. Egunkaria-ren sorreran eta proiektuan erakutsitako inplikazioa ETArekiko loturaren frogatzat aurkezten zutelako. Une horretan, Javier Gomez Bermudez epaimahaiburuak hitza hartu zuen galdetzeko ea diskurtso horri eusten zioten. «Bai, beste elementu bat bezala»,erantzun zuten. Halaber, fiskalak zalantzak agerian utzi zituen perituen tesien inguruan: Xabier Alegriaren parte-hartzeari buruz, klabeen esanahiari buruz, udaletxe proiektuaz edo ildo editorialaren ikerketarik ezari buruz. Une batez, guardia zibilek onartu zuten ez zutela Egunkaria-ren ildo editoriala aztertu, albisteen itzulpenak zekarren zailtasunagatik. Baina Egunkaria-k ETArekin zeukan lotura nabarmentzeko telebista bat eta irrati bat egiteko asmoa zeukala argudiatu zuten, «gizartea euskalduntzeko helburuarekin».

Kontraesanak

Dena den, defentsen abokatuen galdeketak eragin zituen perituen kontraesan eta hutsune gehienak. Batetik, onartu behar izan zuten ETAri atzemandako agiriei haiek emandako datazioa ez zela fidagarria, une ezberdinetan egindako dokumentu batzuk (proposamenak zein erantzunak) egun eta ordu berean sortuak baitziren. Aurretik esandakoaren kontra, onartu behar izan zuten Egunkaria-ren kasuan agiri horietan ez zela klabe bidez aipatzen. Halaber, aitortu zuten ez zekitela Pablo Muñoz Diario de Noticias-eko zuzendariaren bulegoaren miaketan Zutabe bat aurkitu zela. Ez zekiten Alternatiba Demokratikoaren enkartea Egin egunkariak ere kaleratu zuela. Xabier Oleagaren kasuan, Egunkaria-n Martxelo Otamendirekin batera sartu zela azaldu zuten perituek, baina onartu behar izan zuten ez zeukatela horretarako Segurtasun Sozialaren bizitza laboralaren dokumentuari kontra egiteko daturik.

Horren aurrean, perituetako batek hitza hartu zuen esateko Xabier Oleagak artikuluak idazten hasi zela, baina Iñigo Iruinen galderen bidez, argi gelditu zen, kolaborazio hori ETAri atzemandako agiri batean Xabier Oleagari buruzko aipamena gertatu baino lehenago hasi zela.


Finala

Riora lasaitasuna zetorrela zirudienean, sorpresa!, argentinarren lehorreratzea iritsi da. 100.000 badirela diote egunkariek. Maracanakoa soilik falta da kada: final handia O Templo do Futebol-en. Etxekoak, jipoi historikoa jasota, bere-berea duten tenplutik at geratu dira. Fededunei elizara sartzen ez uztearen parekoa izan da, 1950ean egindakoak oraindik barkamenik merezi ez balu bezala, bekatu guztiak garbitu ez balituzte legez.

—Maracanan argentinarren aurka 1-0 galtzea okerragoa izango zuan! -esan zidan Aldok, triste-. Selekzio honek ez zian tenpluko finala jokatzea merezi. Norberak bere sustraiei uko egiten dienean, noraezean ibili beste erremediorik ez dik. Zergatik hoa, ba, hi heu ere Euskal Herrira?

Kemena emateko aitzakian, besarkada bat eman nion, «eutsi horri, Aldo» esanez bezala. Ez dut inoiz jakin adio esaten. Komunera joan zenean egin nuen alde, noiz bueltatuko zain geratu ordez. Koldarraren agurra, badakit, eta ez benetako atezain batena. Aldo zaharrak ez dit sekula barkatuko.

Bakar-bakarrik ikusiko dut finala. O Templo Do Futebol-en, baina ez Maracanan, ondoan dagoen taberna zahar bezain eder horretan baizik (mila esker, Beni). Alemania da faborito nagusi, baina futbolean, antzerkian ez bezala, gidoia ez dago aurrez idatzita (edo bai? ), eta edozer gerta liteke. Niri, egia esan, bost axola dit nork irabazten duen. Bidea izan da ederrena, bidaia. Eta horrekin konformatzen naiz. Horrekin, ezin gusturago nago. Baina irabaz dezala Argentinak, mesedez.


«Jendearen arnasarekin eta bultzadarekin elikatzen gara»

Asko aldatu da Aste Nagusia Zarrabeitia 2006an kazetari moduan hasi zenetik. Aste Nagusiaren izaera parte-hartzailea goraipatu du, eta Konpartsak jaien «espiritua eta gorputza» direla azpimarratu.

Aurtengoa hamahirugarren Aste Nagusia du Beñat Zarrabeitiak (Bilbo, 1983) kazetari moduan. Gara-rekin egin zituen lehen urteak, eta Hamaika Telebistarekin aritu da azken hiruen berri ematen.

Asko aldatu dira gauzak Aste Nagusian kazetari moduan hasi zinenetik ?

Dezente aldatu da dena; agian, ez hainbeste jaigunea. Jaigunea oraindik mekanotuboek osatzen dute, eta bizitza ematen diote pertsonek eta konpartsek, eta horrek ere bere horretan jarraitzen du. Orduan, aldarrikapen batzuk zeuden, eta, orain, berriak izan arren, esango nuke muinak —auzolanak eta parte hartzeak— berdin jarraitzen dutela. Bestalde, herritarron ohiturak ere nahikotxo aldatu dira; edateko ohiturak, besteak beste. Aldaketarik nabarmenenak teknologikoa eta kaleko edanaren gorakada zan dira. Hala ere, ez soilik 2006az geroztik, baizik eta 1978tik, Aste Nagusiaren espiritua eta gorputza Konpartsak izan dira.

Esperientziarekin, gauzak hobeto egiten dira, baina nekea ere nabarituko duzu.

Bai, desberdina da bekaduna edo arduraduna izatea. Azken batean, bai ikuspegia, bai lan egiteko era aldatu egiten da, eta, denborarekin, bazoaz mekanizatzen eta gauza batzuk estandarizatzen. Lehen, bost egun behar nituen antolaketarako, eta, orain, birekin moldatzen naiz.

Kaleko kazetaritza asko egiten duzue. Batzuetan, nekagarria suerta daiteke?

Bai, nik esango nuke nahikotxo egiten dugula, Aste Nagusian bizitza kalean dagoelako. Hasieran, gaztea zara, eta, agian, gehiago kostatzen zaizu. Baina jendeak ezagutzen zaituenean, errazagoa da, eta, nire ustez, hedabideontzat ezinbestekoa da jendearekin harreman hori mantentzea. Gu jendearen arnasarekin eta bultzadarekin elikatzen gara, eta gure jendea hemen dago.

Bilboko errealitatea kontuan izanda, zaila da programa horiek euskara hutsean egitea?

Ez, ez; Aste Nagusian, ez. Zoritxarrez, arazo gehiago ditugu egunerokoan, agerraldietan. Erakundeetatik hasita elkarte pribatuetaraino. Askotan, hor izaten ditugu arazoak solaskide euskaldunak aurkitzeko. Aste Nagusian, egia da konpartsaren batean gehiago kosta daitekeela euskal hiztun bat aurkitzea, baina beti dago norbait prest, hobeto edo okerrago hitz egiten duena. Eta uste dut aldarrikatu behar dela konplexu barik hitz egitea Bilbo aldean.

Azken eguna irrikarekin itxaroten duzu ala penarekin?

Bi sentimendu kontrajarriekin. Egia da nekagarria dela eta gorputzari astindua ematen diogula. Ez dugu berdin bazkaltzen, ezta lo egiten ere. Askotan egiten dugu berba Eurocopari edo MTVri buruz, baina Aste Nagusia da Bilboko ekitaldirik handiena -ziurrenik, ekonomikoki esanguratsuena—, eta, duda barik, parte hartzaileena. Altxor bat da hiriarentzat, eta Bilbo eraldatzen du bederatzi egunez.


Hamar urte ikerketa mundura zabaltzen

Elhuyar Fundazioaren Basque Research webgunea 2002. urtean jarri zen abian, Eusko Jaurlaritzaren 2001-2004 Zientzia eta Teknologia Planaren barruan. Zientzia eta teknologia hedatzea zen plan horren helburu estrategikoetako bat. Hain zuzen, esparru horretan, Elhuyar Fundazioak Eusko Jaurlaritzaren Industria Sailaren eta Gipuzkoako Foru Aldundiaren laguntzarekin jarri zuen martxan Interneteko webgune hori.

Euskal ikerketaren sarea indartzeko bokazioz jaio zen; ikerketa-agenteen arteko topagune gisa, elkarren berri emateko eta Euskal Herriko zein nazioarteko kazetariei zerbitzua emateko. Hala, unibertsitateetan ikerketa-taldeak, zentro teknologikoak eta enpresen I+G unitateak garatuz eta indartuz joan diren heinean, Basque Research webgunea ere haziz joan da.

Basque Research webgunearen hamar urteko ibilbidean, izugarri ugaldu dira zientzia- eta teknologia-eragileak. Estrategia argi bati jarraiki, unibertsitateetako ikerketa-taldeak, klusterrak, IK4 Aliantza Teknologikoa, Tecnalia Korporazio Teknologikoa, enpresen I+G unitateak, CIC (Centro de Investigación Cooperativa) eta BERC (Basque Excellence Research Centres) ikerketa-zentroak, ESTIA eta Izarbel teknopoloak, Bikaintasun Campus izendapenak eta Euskadiko Zientzia Sistema sendotzeko Eusko Jaurlaritzako Innobasque Agentzia eta Ikerbasque Fundazioa sortu dira, besteak beste. Euskal gizartean zientzia eta teknologiaren inguruko sarea osatuz joan ahala, webgunea ere sendotuz joan da. Azken finean, jarduera horren guztiaren isla da.

Basque Research webguneak hamar urte bete ditu Euskal Herrian egiten den ikerketaren, garapenaren eta berrikuntzaren erakusleiho izaten. Hamar urte hauetan, 8.000 albiste eta ekitaldi bildu eta zabaldu ditu; ez bakarrik Euskal Herrian, baita mundu zabalean ere. Izan ere, ikerketa eta garapenerako sareak sortzea izan da Basque Researchen lehentasuna hasiera-hasieratik. Horretan, aipagarriak dira Europako ikerketa biltzen duen Alphagalileo webgunearekin eta Europako Batzordearen Cordis Wire webgunearekin dituen lankidetzak. Era berean, Basque Researchen argitaratutako albisteak Eurekalert! webgunean ere zabaltzen dira, 2004an sinatutako hitzarmen bati esker. Science aldizkari ospetsua editatzen duen taldearen webgunea da Eurekalert!. Sare horri esker, hamar urte hauetan, Euskal Herrian egiten den ikerketari buruzko albisteak komunikabide entzutetsu askotan agertu dira: The Times, New Scientist, BBC, Discovery Channel, National Geographic, CNN...

Azken finean, Euskal Herrian egiten den ikerketaren garapenaren lekuko da Basque Research; baita gizartearen garapenaren lekuko ere, neurri batean. Izan ere, teknologia, osasuna, medikuntza eta ingurumena izan dira webguneak zabaldu dituen ikerketaren alorreko gai nagusiak. Hain justu, gai horiek nabarmendu ziren iaz Elhuyar Fundazioak egindako Euskal Herriko gazteen zientzia eta teknologiari buruzko pertzepzioa 2011 azterketan (Elhuyar Fundazioak Eusko Jaurlaritzaren Hezkuntza Sailaren eta Euskal Herriko Unibertsitateko Kultura Zientifikoko Katedraren laguntzaz egin zuen azterketa). Azterketa horren arabera, gazteek nahikoa interes erakusten dute zientzia eta teknologiako gaietan, eta arlo hauek pizten dute arreta edo jakin-min handiena: informatika, teknologia, ingurumena eta osasuna.

Hain zuzen ere, ingurumen-arazoei aurre egiteko, energiaren auziari soluzioak bilatzeko, fabrikaziorako teknologia aurreratuak sortzeko edo adinekoen bizi-kalitatea hobetzeko, besteak beste, ezinbestekoa da ikerketaren, garapenaren eta berrikuntzaren (I+G+Baren) aldeko apustua egitea. Eta badirudi bide hori hartu dutela erakundeek ere. Horrenbestez, gaur egungo gizarteak ikerketa-munduan emandako aurrerapausoen jakitun eta bultzatzaile izan behar du. Alegia, gizarteak eta ikerketak elkarren beharra dute aurrera egingo badute. Izan ere, zientzia eta teknologiaren garapena, gizakientzat eta gizartearentzat hobekuntza-iturri bat izateaz gain, gizarte aurreratuen oinarrizko ezaugarri bat da. Horrenbestez, Basque Research webguneak luzaroan jarraitu nahi du Euskal Herrian egiten den I+G+Baren argazkia gizarteari eskaintzen. Betiere, orain arteko ibilbide emankorrari jarraituz eta etorkizuneko beharrei arrakastaz erantzunez.

Eusko Jaurlaritzak 2015eko Zientzia, Teknologia eta Berrikuntzarako Plana aurkeztu berri du. 2001-2004an hasitako bideari segida emanez, euskal gizartea ezagutzan eta berrikuntzan oinarritzen den gizarte bihurtzeko eta gizarte aurreratuenekin parekatzeko modukoa izateko apustua berritu du. Horretarako, ezinbestekoa da Zientzia, Teknologia eta Berrikuntzaren Euskal Sarean dauden agente guztien arteko lotura egoki bideratzea, sinergia guztiei probetxurik handiena ateratzeko eta eskura dauden baliabideak eraginkortasunez kudeatzeko. Lan horietan jarraituko du, hain zuzen ere, Basque Research webguneak, eragileen arteko lankidetzak sortzeko eremu bat eskainiz eta eduki horiek han eta hemen gizarteratuz.


Beste edukiontzi gune bat erre izana salatu du Udalak

Gaur goizaldera Txomin Agirre kaiako hondakin gune bati su eman diote. Ohar baten bidez Zumaiak “gogor salatu” du gertaera hau. Gogoratu du ez dela edukiontziek jasandako lehen erasoa, “baina azkena izatea espero dugu”.

Udaletik nabarmendu dutenez, “horrelako ekintzek ez dakarte inorentzako onurarik eta kalteak guztion artean ordaintzen ditugu. Horrelako ekintzek, gainera, herritarren segurtasuna ere arriskuan jartzen dute, ez da ahaztu behar herriko eraikin askoren egitura egurrezkoa dela”.

Udalak, beste behin, “guztionak, nahiz partikularrenak diren ondasunekiko errespetua” eskatu du. “Horrelakoek ez dute lekurik gure gizartean eta elkarbizitzaren oinarrizko printzipioak urratzen dituzte Udalaren aburuz. Gatazkak eta erasoak iraganean utzi eta bizikidetza eraikitzeko garaia da”.

Udalak gaineratu du zumaiarrak “aspertuta eta nazkatuta daudela publikoak nahiz pribatuak diren ondasunen aurka egiten diren erasoez eta horren adierazgarri dela, kasu honetan eta beste zenbaitetan, herritarrek ekintza hauek burutu dituztenak salatu eta identifikatzeko baliagarriak izan daitezken datuak eman izana”.

Egileei “errespetua” eskatu die Udalak eta gauzak egiteko eta beren aurkakotasuna edo aldarriak adierazteko beste bide batzuk erabiltzeko.


'Jangou': herritarrak eta ostalariak elkartzea helburu duen aplikazioa

Skura Kooperatibak martxan ipini duen aplikazioaren bidez ostalaritza negozioetako xehetasunak ezagutzeko aukera dago. Ostatu bakoitzak QR propioa dauka, berak gura duen moduan erabiltzeko. Aplikazioaren xehetasunak eman ditu Jaione Martinezek, Arrasate Irratian.


Malerrekako eskuz binakako XIII. pilota txapelketan helduak aritu ziren asteazkenean

Asteburuan kategoria ttikienetakoak ariko dira

Doneztebeko Erreka elkarteak hamahirugarren urtez antolatutako Malerrekako eskuz binakako txapelketan bigarren mailako seniorrek lehen jardunaldia jokatu zuten asteazkenean. Elite mailakoek, berriz, bigarren jardunaldia. Urtarrilaren 18an, igandean, berriz, kategoria ttikienetakoak ariko dira. Jubenilak Donezteben, kadeteak Sunbillan, infantilak Lesakan, alebinak Iruritan eta benjaminak (lehen jardunaldia) Eratsunen.

Doneztebeko Erreka elkarteak hamahirugarren urtez antolatutako Malerrekako eskuz binakako txapelketan bigarren mailako seniorrek lehen jardunaldia jokatu zuten asteazkenean. Elite mailakoek, berriz, bigarren jardunaldia. Urtarrilaren 18an, igandean, berriz, kategoria ttikienetakoak ariko dira. Jubenilak Donezteben, kadeteak Sunbillan, infantilak Lesakan, alebinak Iruritan eta benjaminak (lehen jardunaldia) Eratsunen.

Bigarren mailako seniorren lehen jardunaldia asteazkenean

Bigarren mailako seniorrek urtarrilaren 14an, asteazkenean jokatu zituzten lehen jardunaldiko partidak Sunbillan eta Eratsunen.

Biskar eta Zaranton (Barañain), 22; Jaunarena (Erreka) eta Gil (Esteribar), 11

Loidi (Astigarraga) eta Esnaola (Erreka), 22 – Zabala eta Txorens (Zegama), 9

Urkizu eta Lizeaga (Hernani), 22 – Azpiroz eta Flores (Oiartzun), 4

Urbieta eta Beloki (Asteasu), 14 – Odriozola eta Lizaso (Orereta), 22

Eskudero eta Elustondo (Andoain), 0 – Bereau eta Juanenea (Erreka), 22

Mendy eta Imaz (Aurrera Saiaz), 22 – Sarasti eta Mitxelena (Errenteria), 3

Adonis eta Salegi (Zestoa), 22 – Aburuza eta Elizegi (Aurrera Saiaz), 18

Maiz eta Ormazabal (Villabona), 22 – Elorriaga eta Arkotxa (Markina), 13

Elite mailakoen bigarren jardunaldia

Zigarrao eta Iturbe, 18; Belloso eta Linzoain, 22

Iriarte eta Landiribar, 14; Mendinueta eta Imaz, 22

Aznarez eta Azanza, 16; Elizalde eta Eskudero, 22

Tainta eta Aldabe, 15; Cabrerizo eta Behobide, 22

Urtarrilaren 18an ttikienen jardunaldia

Jubenilak igandean 10:30ean Donezteben

Aizpurua eta Arce (Buruz Gain) – Illarramendi eta Aranberri (Zestoa)

Fagoaga eta Juankorena (Erreka) – Marcos eta Aizpuru (Titin III)

Etxeberria eta Etxeberria (Erreka) – Garate eta Garmendia (Lazkao)

Kortazar (Lea Ibarra) eta Bidaurreta (Zugarralde) – Garcia eta Irurita (Oberena)

Kadeteak igandean 09:00etan Sunbillan

Maia eta Betelu (Esteribar) – Aldaregia eta Alduntzin (Aurrera)

Orbegozo eta Oliden (Añorga) – Ansotegi eta Lazkoz (Gure Pilota)

Etxaniz eta Etxabe (Gure Txeru) – Ansorena eta Torres (Buruz Gain)

Egiguren eta Iriarte (Ilunpe) – Agirreamalloa eta Ibarloza (Markina)

Iribarren eta Lekuona (Sara) – Arizmendi eta Lazkano (Hernani)

Oiartzabal eta Elizegi (Andoain) – Olazabal eta Tolosa (Tolosa)

Ugalde eta Sein (Oiarpe) – Larretxea eta Galardi (Erreka)

Gabirondo eta Sarasola (Añorga) – Aristi eta Zenekorta (Gure Txeru)

Infantilak igandean 09:30ean Lesakan

Oskoz eta Cuarain (Oberena) – Salaberria eta Iñarra (Oiarpe)

Jaka eta Ganboa (Gure Pilota) – Odriozola eta Salegi (Zestoa)

Atutxa eta Lazkano (Amorebieta) – Altuna eta Lopetegi (Tolosa)

Aranberri eta Unanue (Ilunpe) – Salaberria eta Zugasti (Hernani)

eta Anitua (Lea Ibarra) – Galdos eta Mintegi (Zegama)

Albeniz eta Urbieta (Añorga) – Loiarte eta Santesteban (Erreka)

Alberdi eta Igoa (Ilunpe) – Fernandez eta Kevin (Titin III)

Ariztegi eta Bobadilla (Barberito I) – Irisarri eta Ardanaz (Barañain)

Alebinak igandean 09:30ean Iruritan

Uitzi eta Oiarzabal (Hernani) – Murillo eta Lazkoz (Esteribar)

Albeniz eta Orbegozo (Añorga) – Insausti II eta Apaolaza (Hernani)

Labaka eta Egiguren (Ilunpe) – Ibarra eta Maiza (Paz Ziganda)

Mateo (Naxera) eta Arraiza (Orozko) – Olaizola (Añorga) eta Lamiano (Ramuntxo)

Egiguren eta Arrizabalaga (Ilunpe) – Alonso eta Sasiain (Zestoa)

Perurena eta Ugartemendia (Ziotza) – Etxeberria eta Urruzola (Errenteria)

U. Amiano eta Unanue (Añorga) – Saldias (Erreka) eta Olasagasti (Andoain)

Aburuza eta Sein (Oiarpe) – Arrillaga eta Beloki (Andoain)

Benjaminak igandean 09:30ean Eratsunen

Agesta eta Erbiti (Erreka) – Sararibar eta Etxeberria (Larraintzar)

Gonzalez eta Gallarta (Barberito I) – Anduaga eta Olaizola (Zestoa)

Goikoetxea eta Arrillaga (Errenteria) – Abel eta Llorente (Santo Domingo)

Olaizola eta Oliden (Añorga) – Nazabal eta Salcedo (Barañain)


Surflari batzuk Urumean olatu gainean ibili dira

Olatuengatik ezarritako abisu laranjak indarrean jarraitzen du oraindik ere. Pasealeku Berrian, besteak beste, olatu handiak ikusi dira, eta Maria Cristina zubian ere salto egin dute batzuek. Urumea ere astindu dute olatuek eta, aukera baliatuz, hiriko surflari talde txiki batek ibaian surf egitea erabaki du, eta olatu gainean aritu dira eguerdi aldera, itsasgora baino ordubete lehenago gutxi gora behera. Itsasgora 15.22ean izan da. Hona hemen Marina Landak grabatutako bideo bat.


Sorgin Gaua abuztuaren 1ean

Irunberri Kultur Elkartearen eskutik Sorgin Gaua abuztuaren 1ean ospatuko da. 19:30etan hasita. Irunberri elkartetik kalejiran aterako dira Otita parkeraino. Bertan afaria egin eta oinez igoko dira, urtero lez, Goiburu auzoko jaietara. Bertan parte hartzeko txartelak salgai jarri dituzte eta erosteko azken eguna uztailaren 29a izango da. Oharra igorri dute antolatzaileek, “Ez ahaztu mahoizko galtzak edo gona beltza, alkandora txuria eta txalekoa jartzeaz! Sasi guztien gainetik eta laino guztien azpitik! !”.


Kamerak aurkitu dituzte Getxoko kiroldegiko emakumezkoen aldagelan

Udaltzaingoak ikerketa abiatu du, gertatutakoa argitzeko. Instalazio guztiak miatu dituzte, gehiagorik ez dagoela egiaztatzeko.

Getxoko Udaltzaingoak ikerketa abiatu du, legez kanpoko grabazio kamerak aurkitu baitituzte Fadurako kiroldegiko emakumezkoen aldagelan. Atletismo eta errugbi taldeek erabiltzen dute gela hori.

Udalak azaldu duenez, kamerak "inolako baimenik gabe" jarri ditu norbaitek, eta, horrenbestez, "legez kanpokoak dira". Atzo aurkitu zituzten, aldagelan mantentze lanak egiten ari zirela.

Getxoko Kirol zerbitzuak gertatutakoaren berri eman dio Udaltzaingoari, eta poliziek ikerketa abiatu dute.

Kamerak dagoeneko kendu dituzte, eta gainerako instalazio guztiak ere miatu dituzte, gehiagorik ez zegoela egiaztatzeko.

Halakorik berriz ez gertatzeko, noizean behin instalazio guztiak arakatzea erabaki du Getxo Kirolakek.

Bestalde, Udalak aurreratu du "azken muturreraino" joango dela gertatutakoa argitzeko, eta auzitara joan lezakeela era iradoki du.


Artzainei eskertzeko

Artzainak Ameriketan elkarteari omenaldia egingo diote gaur, Legazpin. Gazta eta artzain-txakur txapelketak jokatuko dira

Artzainek gizarte osoari egiten dioten ekarpenari errekonozimendua erakusteko, Gipuzkoako Artzain Eguna ospatuko dute gaur, Legazpiko (Gipuzkoa) Euskal Herria plazan. Legazpik hartuko du festa 27. urtez jarraian.

Urtero bezala, egunean zehar, hainbat lehiaketa egingo dira; horietan nagusia Gipuzkoako 33. Artzain Gazta Lehiaketa izango da. Gipuzkoako artzain ugari lehiatzen dira, eta maila handiko lehiaketa izaten da. Lehen hamar sarituak Euskal Herriko Artzain Gazta Txapelketarako sailkatuko dira. Artzain Gazta elkarteak eta Idiazabal jatorri izenak antolatutako lehiaketa izango da. Bestalde, Gipuzkoako 49. Artzain Txakur Txapelketa jokatuko da. Ikusmin handia sortzen du lehiaketa horrek, eta, urtero legez, txapelketa estua izatea espero dute.

Gorazarre berezia

Aurten, berezitasun gisa, Euskal Artzainak elkartearen topagunea hartuko du Legazpik. Elkarte horrek urtero-urtero topaketa bat egiten du, eta lekua aldatuz joaten dira beren ospakizunetarako. Hala, herri desberdinetako herritarrek artzainen lana ezagutzeko parada izanen dute. Artzain Egunean beti egiten dute bazkaria.

Bestalde, aurtengo egitarauak beste berrikuntza bat izango du. Artzain beteranoak saritzeaz gain, Euskal Artzainak Ameriketan elkarteari omenaldia egingo diote gaur, euskal artzainek Ameriketan izandako presentziaren balioak eta memoria gizarteratzeko eta dokumentatzeko egindako lanagatik.

Gipuzkoako Artzain EgunaGaur, egun osoan, Legazpiko Euskal Herria Plazan (Gipuzkoa).


Europako Batzordeko bozeramaileak dio Katalunia EBtik kanpo geratuko litzatekeela hasieran

Oliver Bailly Europako Batzordeko bozeramaileak adierazi Kataluniak independentzia lortuko balu EB Europako Batasunetik geratuko litzatekeela eta ondoren, EBn sartu nahiko balu, ohiko bidea jarraituko beharko lukeela.

Malguago mintzatu zen abuztuaren bukaeran Jose Manuel Durao Barroso Europako Batzordeko presidentea. Esan zuen "nazioarteko ordenuaren barruan konponbideren bat" aurkitu beharko litzatekeela.

Baillyk aitortu du badakitela gaur Bartzelonan Katalunia, Europako hurrengo estatua lelopean manifestazioa izango dela, baina azaldu du Europari ez dagokiola EBren baitan den estatu bateko halako kontuez iritzia ematea.


Egitaraua: ostiral mehea

Otsailaren 20tik martxoaren 1era Tolosan inauteriak ospatuko dira eta udala gaur hasi da inauterietako egitarau ofiziala etxez etxe banatzen. Liburuxka, aurten ere, Chroma Branding enpresak eta Tolosaldeko Atariak elkarlanean egin dute.

[Ikusi egitaraua PDFn]

OSTIRAL MEHEA

OTSAILAK 21

11:30. Ozenki txistulari taldearen kalejira.

16:30. Zezen plazan xexen-festa, Kabi-Alai txarangak alaiturik.

Ondoren. Kalejira.

20:30. Ostiral Mehe eguneko danborrada.

22:00. Txosnagunean eskualdeko taldeen kontzertuak.

22:30. Arpegi taldeak antolatuta, Ostiral Mehe eguneko jaialdia Leidor aretoan, 40. urteurrena.

23:30-01:30. Jainekin txarangaren irteera.


Obama: "Terroristek eraso nuklearra egiteko arriskua igo egin da"

Segurtasun Nuklearreko Goi-bileran "neurri espezifiko eta konkretuak" adostea espero du Barack Obamak, "mundu seguruago bat lortzeko".

Herrialdeen arteko guda nuklearra egoteko arriskuak behera egin duen bitartean talde terroristen eraso atomikoak izateko aukera nabarmen igo dela esan du gaur Barack Obama AEBetako presidenteak.

Segurtasun Nuklearreko Goi-bilerari hasiera emateko hitzaldian egin ditu adierazpenok AEBetako presidenteak. Horrez gain, Obamak minutu bateko isilunea egin du Lech Kaczynski Poloniako presidentea eta gainontzeko biktimak gogoratzeko.

Parte-hartzea dela-eta "txundituta" azaldu da AEBetako presidentea. Izan ere, nazioarteko buruzagien bilerarik handiena da AEBetan, 1945ean egindako goi-bilera batetik.

Obamaren hitzetan, herrien arteko gerra nuklearraren arriskuak behera egin du, baina talde terroristen eraso nuklearra izateko arriskuak gora egin du.

"Historiaren trufa ankerra" dela dio AEBetako presidenteak.

Ildo horretan, egungo egoerak "ikuspuntu berria" behar duela adierazi du; egoera berri horri "herri eta aliatu bezala erantzun behar diogu".

"XXI. mendeko arazoak herri batek bakarrik ezin dituela konpondu ziur nago. Arazo horiek konpontzeko denok batera lan egin behar dugu", azaldu du.

Washingtonen bildutako agintari ezberdinekin batzartu da Obama, besteak beste, Iranen mehatxuari buruz hitz egiteko.

Atzo Iranen programa nuklearraren aurkako zigorrak adostu zituzten Hu Jintao Txinako presidenteak eta Obamak.


Josemari Velez de Mendizabal, Jose Miguel de Barandiaran Fundazioaren Zuzendaritza Batzordeko lehendakari

Arrasatekoa 2010etik da Fundazioaren Zuzendaritza Batzordeko lehendakaria eta kargu horretan jarraitzeko aukeratua izan da atzera ere. Hala erabaki zuen Fundazioaren Patronatuak urriaren 17an Ataunen egindako bileran; kide berri batzuk sartu dira Zuzendaritza Batzordean, baina Velez de Mendizabalek jarraituko du lehendakaria izaten.

Ataunen izandako bileran datorren urteko jarduera-egitaraua aztertu zuen patronatuak: On Jose Miguel Barandiaran jaio zela 125 urte beteko dira 2014an eta fundazioak efemeride horren inguruan garatuko du bere egitasmo nagusia.

Jose Miguel de Barandiaran Fundazioaren helburuak dira:

Jose Miguel Barandiaran jaunaren lan ugari eta zabala sistematikoki biltzea.

Bere zientzia produkzioaren argitalpen kritiko zaindua bultzatzea.

Bere bizitza, pentsakizun eta zientzia eta kulturari egindako ekarpena aztertzea, obra nazio eta nazioarte mailan zabalduz.

Jose Miguel Barandiaran jaunak bere bizitza osoan zehar hasi eta jarraitu zuen Euskal Herriko Atlas Etnografikoaren ikerketa lanak jarraitzea.

Euskal Herrian, Baskonia mailan, berak landu dituen gaietan ikerketa-egitarau eta bekak bultzatzea.

Ikastaldi, mintegi, hitzaldi edo antzeko ekintzak sortzea, eta erakundeak bultzatutako ikerketa eta azterketen emaitzak argitaratzea.


Gure Esku Dagok erabakiaren arora gehitzeko deia egin du

Etxarri Aranatzen independentziari buruzko herri-galdeketa egin zela bi urte bete ziren atzo. Eta aurten herri-galdeketa sustatu duten herrietako taldeetako ordezkariak, bakaikuarrak barne, egun hori eta Etxarri Aranatz aukeratu zituzten elkartzeko eta mezua zabaltzeko: “dei egiten diegu gure herritarrei parte hartu dezaten ekainean egingo ditugun galdeketetan, baita ordura arteko prozesuan ere”.

Gure Esku Dagok Etxarrin bildu zituenak esan zutenez: “erabakitzeko eskubidearen trena Euskal Herrira iritsi da. Indarrak batu behar ditugu gure etorkizuna erabakitzeko. Horregatik, gainerako herriei ere dei egiten diegu erabakiaren bidean lanean jarrai dezaten”. Bidea hasi besterik ez dela egin gaztigatu zuten eta aurtengo galdeketen eredua Euskal Herri osora zabaltzeko gonbidapena egin zuten: “abian da erabakiaren aroa. Eta gu pausoa ematera goaz”.

Saltoa

“Herri bat gara, erabakitzeko eskubidea dugu eta herritarron garaia da”. Hiru oinarri horiek kontuan izanik, “inoiz baino indar handiagoarekin erabakitzeko nahia eta borondatea azaleratzen ari da Euskal Herrian”. Gure Esku Dagok Eskura hausnarketa prozesua azaroan aurkeztu zuen, “aldarrikapenetatik ekintzetara, bidea irudikatzetik, bidea egitera” salto bat izan zena. “Erabakiaren aroa” hasi dela diote Gure Esku Dagon eta 2018 bitarteko bide orrian hiru urrats aurreikusi ditu: ehundu, adostu eta erabaki.

Etxarri Aranatz eta Arrankudiagako herri-galdeketen ondoren “tamaina izugarria hartu du erabakitzeko eskubidearen aldeko mugimenduak; aniztasuna oinarri, hazten ari da egunetik egunera”. Aurten Hego Euskal Herriko lau herrialdeetan herri-galdeketak eginen direla nabarmendu du. “Erabakiz askatu nahi ditugu gure herriaren erabakitzeko eskubidearen korapiloak. Erabakitzeko ariketen bidez ahaldundu egin nahi dugu herritarrok. Herritarron erabaki askeak eraikiko du gure herriaren burujabetza”. Galdeketak, “ariketa demokratikoak, batu egiten gaitu; gure arteko hormak eta harresiak behin betiko gainditzen laguntzen digu, elkar hobeto ezagutzen eta gure arteko loturetan sakontzen”. Etxarrin ziurtatu zutenez, “gure herriarendako erabakitzea dela bidea etorkizun zoriontsuago eta justuago bat izateko, guk geuk eta gure ondorengoak. Horregatik, lanean hasiak gara aspalditik herri eta eskualdeetan”.


Athleticek zigor gogorra jaso du Malagan

Epaileak Balentziagari gorria erakutsita 10ekin geratu ostean partidua okertu egin zaio Athletici, eta minutu eta erdian bi gol jasota, esku hutsik eta burumakur amaitu du partida

Epaileaz hitz egin beharra baldin badago, seinale txarra. Eta gaurkoan ere halaxe. Malagako Rosales jokalariak sarrera oso itsusia egin dio Balentziagari, eta honen erantzun beroa gogor zigortu du epaileak, kalera bidalita. Horrek erabat aldatu du partida.

Ordura arte, Adurizen golari esker, nagusi zen Athletic, eta kontrolpean zeukan partida. Baina 10ekin geratu ondotik Malaga hazi egin da, eta jokoz gehiago ez izan arren, azkenerako nagusi egin da, eta Sandrok eta Dudak oso denbora gutxian bi gol sartuta, irabazi egin du.

Haserre eta burumakur itzuliko dira bizkaitarrak Malagatik.


Anjel Figueroaren heriotza Nazio Batuetan salatu dute

Nazio Batuen Erakundearen (NBE) Giza Eskubideen Kontseiluak Anjel Figueroaren heriotza aztertu zuen pasa den ostiralean. Algortako Herrirak zabaldu duenez, Europa Hirugarren Mundua Zentruak (CETIM) ahozko deklarazioa egin zuen egun horretan Giza Eskubideen Kontseiluko 23. saioan, Nazio Batuek Ginebran duten egoitzan. Deklarazioan, nazioarteko erakunde horren aurrean aholku-emaile estatusa duen eta Ginebran egoitza duen CETIMek gaixotasun larria duten presoen inguruko kezka adierazi zuen. Bereziki, martxoan hildako bi preso politikoen inguruan egin zuen salaketa, Anjel Figueroa Fernandez algortarra eta Xabier Lopez Peña galdakoztarra. Horrezkero, gaixo dauden presoak askatu ditzaten espainiar eta frantses gobernuei exijitzeko eskatu egin zuen CETIMek. Izan ere, "gaixotasun larriak pairatzen dituzten preso politikoei askatasuna ukatzea, giza duintasunaren aurka joateaz gain, beraien osasunerako eskubidea urratzen du", erakunde horren ustez. Argazkian, Anjel Figueroaren aldeko protesta bat artxiboko irudian / cc-public domain Etengabe.

Modu berean, presoen aurkako salbuespenezko neurriekin bukatzeko eskatu zuten, dispertsio politika bereziki aipatuz, berau "justifikazio gabeko politika krudel honek familiak amaigabeko bidaiak egitera behartzen dituelako bere senideak ikusi ahal izateko". Modu berean, CETIMek Giza Eskubideen Kontseiluari eskatu zion "bi estatu hauetan mekanismo egokiak martxan jartzeko, euskal preso politikoek pairatzen dituzten eskubideen urraketak aztertzeko". Martxoko Giza Eskubideen Kontseiluko saioan, euskal preso politikoen kontrako neurriak salatzen zituen idatzizko agiria aurkeztua izan zen.


Bigarren jardunaldian ere galdu du Euskal Ligako bikoteak

Zesta-punta

Euskal Herriko Liga. Nagusiak

Zumaia2-Hondarribia 35-11

Euskal Herriko Liga. Kadeteak

Ez da jardunaldirik egon

Federatuak. Gazte Maila

Hondarribia-DanokBat2 17-35

Errendimendua. Haurren Maila

Hondarribia2-Hondarribia1 12-30

Eskolartekoa. Alebinak

Hondarribia1-Hondarribia3 12-25

Hondarribia2-Donostia Jai Alai 19-25

Esku-pilota

Eskuz binaka. Kadeteak 3. Maila

Hondarribiak ez du jokatu

Eskuz binaka. Infantilak 2. Maila

Mundarro-Hondarribia1 18-3

Hondarribia2-Gazteleku1 4-18

Eskuz binaka. 2. urteko alebinak

Azkoitia1-Hondarribia1 16-2

Hondarribia2-Azkoitia3 5-16

Gipuzkoako Errendimenduko Kadete Mailako bikotea


Euriak ez du haserrea eroan

Oso denbora laburrean, bi isuri izan ditu Petronorrek, eta Muskiz zein Abantoko herritarrak kezkaz dabiltza; enpresak esan arren ez dagoela arriskurik, ez dira fio.

Euria egin du Bizkaiko Meatzaldean azken egunotan. Ez asko, baina bai Petronorren azken isuriaren aztarnak ezabatzeko lain. Garbitzaileak ere beltz aritu dira lanean Petronorreko tximiniak bota eta haizeak ekarritako hauts zuriak espaloietatik, autobus geltokietatik eta abarretatik kentzen. Abantoko Udalak herritarrei jakinarazi die zikindutako autoak doan garbitu ahal izango dituztela herriko gasolindegian eta El Casal auzoko garbitze tuneletan. Herritarren haserre eta ezinegona, baina, nekez eroango ditu euriak.

Isuria joan den asteazkenean gertatu zen, eguerdian. Aldez aurretik programatutako mantentze lanak egiten ari zirela, akats bat detektatu zuten unitate batean, eta, badaezpada, unitatea gelditzea erabaki zuten teknikariek. Gelditzearen ondorioz, tximiniak kea bota zuen —lurruna, enpresaren esanetan—, eta hauts zuri bat, «katalizatzaile hauts geldoa», Petronorrek jakinarazi zuenez.

Haizearen eraginez, hauts hodeia ez zen Muskizera amildu, eta kontrako norabidea hartu zuen, Abantorantz. Herri horretako auzoetan izan zen nabariagoa hautsaren eragina: Las Carreras, Putxeta, Gallarta eta inguruetan. «Bazter guztiak gelditu ziren hautsak zikinduta, autoak batez ere», adierazi du Las Carrerasko Marcos Nuñezek. «Ondoko lorategian, hondarra bota izan balute bezala zegoen lurra».

Erretako tantoak ere

Tomas Angel Gonzalez ere Las Carrerasen bizi da. Ez zuen isuria zuzenean ikusterik izan, ordu horretan Bilbotik iristen ari zelako. «Baina heldutakoan, Gualberto Atxurra ikusi nuen inguruetan [Muskizko alkate izandakoa, egun Petronorren instituzio harremanen arloaren ardura du], eta orduan pentsatu nuen zerbait gertatua zela».

Azkar jakin zuen zer gertatu zen, herrian bolo-bolo zabaldu baitzen albistea. Herritarren artean ez zegoen beste auturik. «Hauts zuria zen, ez dakit zerezkoa ez naizelako aditua, baina den-dena ez zen zuria: erretako tanto batzuk ere bazeuden», esan du Gonzalezek.

Herritarrak «haserre» daude, eta ez dira batere fio enpresak emandako azalpenez:«Joan den ostegunean egindako elkarretaratzean 500 lagun inguru egon ginen, nahiko kopuru handia kontuan hartuta egun batetik bestera egindako deialdia izan zela. Gainera, Muskiz eta Abantoko jendeaz gain, inguruko herrietakoak ere egon ziren. Horrek erakusten du kezka gero eta handiagoa dela».

Petronorren historia luzean ugariak izan dira horrelako gertaerak; arriskutsuena, beharbada, 2002ko urrian enpresan izandako sute ikusgarria, inguruko herritar guztiak ikaratu zituena. Azken bolada honetakoak ez dira hain larriak izan, baina asko ugaltzen ari dira: ekainaren 21ean beste hauts laino batek —beltza orduko hartan— ihes egin zuen Petronorren tximinietatik, eta Muskizko San Julian auzoa estali zuen.

«Kasualitatea»

Petronorrek esandakoaren arabera, «kasualitatea» izan da bi gertaerok hain denbora laburrean jazo izana. «Lehenengoa 1.500 operaziotik behin baino ez da gertatzen, eta bigarrena, 30 urtean behin», azaldu du enpresak prentsa ohar baten bidez.

Edorta Arostegi Muskizko herritar eta Meatzaldea Bizirik plataformako kideak ez du kasualitateetan sinesten: «Arazoa beti izan da findegia oso gertu dagoela jendea bizi den lekutik, baina koke planta eraikitzea mugarri izan zen. Geroztik, Petronorrek bere azpiegiturak egokitu ditu petroliozko osagai astunak tratatzeko. Horien kalitatea zenbat eta eskasagoa izan, orduan eta kalte handiagoa eragiten diete ingurumenari eta gure osasunari».

Ostegun iluntzean, berriro ere herritar askok Ertzaintzari deitu zioten, tximinietatik ke handia ateratzen zela ikusita. Bizilagunen arabera, orain arte ohikoa izan da, geldialdiren bat egon den bakoitzean, hurrengo egunetan ere arazoak egotea. Petronorrek dio ez dagoela kezkatzeko arrazoirik. «Oso gogorra» da Gonzalezentzat: «Ez dakigu benetan zer gertatzen den eta zer botatzen duten airera. Eta ez dakigu, bitartekorik jartzen ez dituztelako. Jendea haserre dago, normalean haserretzen ez den jendea ere bai».


HARA! Ignacio Arakistain azpeitiarraren piano hotsak entzungai, ‘Galerak’ diskoan

Ignacio Arakistain azpeitiarra ‘Galerak’ diskoaren aurkezpenean. (Argazkia: Noaua)

Gaztelupeko Hotsak argitaletxeak atera berri duen Galerak proiektu kolektiboa, artista askoren topaleku izan da, eta Ignacio Arakistain azpeitiarra izan da disko horren doinuen konposatzaileetako bat, Lucia Arzallus musikariarekin batera. Orain dela bi urte jaso zuen proiektuan parte hartzeko Alex Tello artistaren gonbidapena; Tellok berak urte batzuk lehenago idatzitako olerkiei musika jartzeko norbait “dinamikoa” behar zuela eta, Arakistain gonbidatu zuen. Proposamena jaso berritan, Musikene goi mailako musika ikastegian ikasketak hasi zituen Arakistainek, eta “une egokia” iruditu zitzaion azpeitiarrari proiektu kolektiboan parte hartzeko; Galerak diskoko doinuak konposatzeko laguntza eske, Lucia Arzallus gelakidearengana jo zuen, eta bi urte hauetan kantuak idazten joan dira biak ala biak apurka-apurka.

Guztira, zortzi kantu konposatu ditu Arakistainek Arzallusekin batera, eta horrez gain, diskoan artista “ezagunen eta ezezagunen” kolaborazioak bildu dituzte; besteak beste, Aitor Gorosabelek, Xabi San Sebastianek, Labrit Zabalak eta Jon Gurrutxagak kolaboratu dute diskoan. Tellok eta Oihana Alkorta musikariak jarri zuten abian proiektua duela urte batzuk; Alkorta 2007an zendu zen eta Tellok proiektuarekin aurrera jarraitzea erabaki zuen, Alkorta omentzeko asmoz.

Bide berrien bila

Joan den astean aurkeztu zuten proiektuko kideek diskoa Donostian, eta han kontatu zituzten Galerak proiektuaren nondik norakoak Arakistainek eta bere lantaldeak. Ekoizpen prozesuak bi urte iraun du, eta Arakistainek proiektuan parte hartzea eta Tellorekin lan egitea “plazer hutsa” izan dela dio. Arakistainek azaldu du proiektuan parte hartu aurretik musika klasikoari “lotuta” ibili izan dela, eta aukera “oso ona” izan dela Galerak diskoa berarentzat; proiektua sorkuntza arloa “arakatzeko” modu “bikaina” izan dela dio, eta musikan zer bide hartu nahi duen “deskubritzeko aukera” izan duela adierazi du. Orain arte “besteen musika” jo izan duela dio Arakistainek, eta prozesua “barruan duen musika ateratzeko” baliagarria izan dela dio.


Saharar herriaren aldeko Ziklo Indoor Topaketa

Leitzako saharar herriarekin elkartasun taldeak saharar herriaren aldeko II. Ziklo Indoor Topaketa antolatu du larunbaterako. Leitzako plazan izango da, 16:00etan hasita. Parte hartu nahi dutenek 649 552 368 (Jabier) telefono zenbakira deitu beharko dute izena emateko. Horretarako bihar izango da azken eguna.


Zerbitzutik kendu dituzte 'De Miguel' auzian inputatutako bi ertzainak

-Herrizaingo Sailak diziplinazko espedientea ireki die.-Arabako Diputazioa auzian pertsonatuko da. -Xabier Agirre Arabako ahaldun nagusiak agerraldia egingo du 13:30ean.

Eusko Jaurlaritzako Herrizaingo Sailak zerbitzutik kanpo utzi ditu ''De Miguel'' auzian inputatutako bi ertzainak.&' || 'nbsp; Arabako bizitza politikoko eta gizarteko pertsona ezagunak zelatatzea eta eskuratutako informazioarekin EAJrentzat txostenak egitea leporatu die epaileak bi agenteei.

Zabaldutako informazioen arabera, Arabako enpresaburuei eta politikariei buruz ertzainek egin omen dituzten txostenak Aitor Telleriaren esku aurkitu dituzte. Telleria Araba Buru Batzarreko buruzagi ohia da eta ''De Miguel'' ustezko ustelkeria kasuan inputatu ondoren dimisioa aurkeztu zuen.

Herrizaingo Sailak barne ikerketa bat abiatu duela iragarri du, beharrezkoa bada kautelazko neurrika hartzeko asmoz.

Inputatutako bi agenteei eguerdian jakinarazi diete Erandioko ertzain-etxean egindako bilera batean Arabako Informazio Taldea utzi egin behar dutela eta dagoeneko zerbitzutik kanpo daudela. Ertzainei jakinarazi ondoren, erabakia publiko egin du Aresen Sailak.

Halaber, barne diziplinazko espedientea ireki die auzian izan duten erantzukizuna argitzeko eta beharrezkoa bada kautelazko neurriak hartzeko.

Bestalde, Arabako Foru Aldundiak auzian pertsonatzeko egindako eskaera aintzat hartu du epaileak, Diputazioa "aktore zibil kalteduna" dela ondorioztatuta. Alfredo de Miguel Herri Administrazioko diputatu ohia ustezko iruzur auzi batean auzipetuta dago, beste hamaika lagunekin batera.

Haatik, epaileak ez du aintzat hartu Jaurlaritzak Arabako Parke Teknologikoaren bidez auzian pertsonatzeko egindako eskaera, "forma akatsak" izan direla iritzita.

Xabier Agirre ahaldun arabarrak, 13:30ean hitz egingo du auziaren inguruan.


Ruper Ordorika

Hemen duzu argazki bilduma


Iritzia: 70 metro koadro

Lohizune Amatria

Martxoaren 16an sentitu nuen lehen aldiz. Etxeko leiho guztietara atera ginen txalo egitera. Itxialdia ezarri zutela bi egun ia ez ziren, eta inguruko bizilagunak inoiz baino gertuago sumatu nituen. Ezagun izan ziren une batez ezezagunak, nire berdin. Atzo jakin nuen, esaterako, azpiko bizilaguna euskalduna dela. Leihoa zabalik zuela ari zen telefonoz hizketan.

Egoera honek duen onena bilatzen saiatzen ari naiz. Baina sentimenduena nahiko gorabeheratsua izaten ari da. Etxekoekin ordu gehiagoz egoten ikasten ari gara, afaria zeinek zeini egiten zion berrikusten, beti uxatzen gabiltzan dei horren beharra nondik datorren ikertzen; eta geure buruarekin hitz egin daitekeela ikusi dugu. Eta, bitartean, baieztapenak gero eta gertuago.

Hau kasurik onenean. Ez da erraza, ez.

Janaria erostera atera naiz hitz hauek idatzi aurretik. Ohikoan bezala, astean behin egiten dut. Gaur supermerkatura joatea egokitu zait. Ordaintzeko ilaran (metro eta erdiko espazioa behar bezala gordez) kutxazainari begira geratu natzaio. “Emakumea. Hego Amerikakoa. 45 urte inguru”, suposatu dut. Nire txanda:

Zer moduz daramazue?

Gaizki. Nazkatuta gaude.

Hotz erantzun du. Hotz geratu naiz. Etxean zer gehiago egin ez dakidala ematen ditut nik orduak. “Nahiko luke berak”, pentsatu dut.

Lanez gainezka hemen. Eta, gero, etxekoa…

Besteontzako lanean dabiltzan guztiekin oroitu naiz. Saltzaile, banatzaile, zaintzaile, erizain eta medikuak egiten ari diren esfortzuaz oroituko al gara gero? Gehienak emakumeak direla ere kontuan izan beharko dugu. Hilabete hasieran borroka feminista aldarrikatzen ari ginen; eta orain, lan erreproduktiboaren krisia inoiz baino agerikoagoa den honetan, ezin dugu apaltzen utzi. Indarkeria matxistak ez du berrogeialdirik egin; aitzitik, itxialdian eroso mugitzen ari da.

Amorratuta, kalera atera naiz. Polizia auto bat kalea zeharkatzen ari zen. Zeintzuk ziren ez du axola, buru bera baitute orain denek: tortura ahalbidetu duen epaile eta Barne ministro “eredugarria”. Trafiko eskuduntza berreskuratzeaz ari ginen, eta orain txintik esan gabe onartu dugu erregimen autoritario hau.

Mugak mapan baino ez daudela erakusten diguten herritarrekin oroitu naiz. Inoiz baino gehiago nabaritu dute inposatu diguten banaketa. Egoera gainditzeko behar dena eginen dugu, baina gogoan izanen al dugu gero muga horiek ez direla gureak?

Etxera iritsi naiz. Nire bizitza 70 metro koadroan. Gaur zumba dute alboko bizilagunek. Ama eta alaba aritzen dira horretan; semea, berriz, gero eta trebeagoa da tronpetarekin. Gure onerako, gaur haien ordutegiek ez dute bat egin. “Eskerrak gu bi garen bakarrik”, pentsatu dut. “Zeinen ongi egonen ginatekeen herriko etxean”, amestu dut. Ohartuko al gara, behingoz, herrien eredua hiriena baino askoz ere jasangarriagoa dela? Beharbada, hau guztia igarotzean behar bezala baloratuko ditugu herria, bizitza eta harremanak. Hartzen ari diren erabakiak ahaztu gabe, hala gerta dadila espero dut, zinez.

Irudia: Iñigo Uriz / Foku


Udalak material piroteknikoa zentzuz erabiltzeko deia egin du Urtezahar gauari begira


Europako Batasuneko herriek "elkarrekin" bilatuko dute Kosovorako "konponbidea"

Europako Batasuneko (EB) herriek Kosovorako "konponbidea" elkarrekin bilatzeko konpromisoa hartu dute gaur, "garrantzitsua delako EBren sinesgarritasunerako eta Balkanetako egonkortasunerako". Kanpo Harremenetarako ministroek bilera egin dute Portugalen, Viana do Castelon.

"Prozesuaren bukaeran ez nuke nahiko, Ameriketako Estatu Batuek eta Errusiak Kosovoz euren jarrerei tinko eusten dien bitartean, Europak batere ez izatea", esan du Luis Amado portugaldar ministroak.

Abenduaren 10ean erabaki bat hartu beharko dute Kosovoz. Serbiatik independentzia lortzeko helburua dute kosovoar gehienek.


'Adiemus Colores': herriko abeslariek eta dantzariek egindakoa

Bergarako Orfeoiak urtero du, ohiko kontzertuez gainera, proiektu berezi bat prestatzeko ohitura. Oraingoan, Karl Jenkins-en (Penclawdd, Britaina Handia, 1944) Adiemus Coloresobra aukeratu du Aitor Biain zuzendariak. Udal Pilotalekuan eskainiko dute, bihar, zapatua, 20:00etan.

"Zerbait ezberdina egin nahi genuen, eta uste dut obra horrekin lortu dugula; izan ere, hainbat musika estilo nahasten ditu: tangoa, sanba, bossa nova, balsa... Hego Amerikako, Espainiako eta Portugalgo musikari keinua egiten dio obrak. Orkestra sinfonikoa, gitarra, baxua eta akordeoia ere nahasten ditu, eta horrek oso orkestrazio berezia sortzen du. Abesti guztiak oso entzungarriak eta erritmikoak dira", azaldu du zuzendariak.

Orain dela bi urte sortu zuen Jenkinsek aipatutako obra. "Orkestra eta abesbatzen munduan eskarmentu handiko konpositorea da. Adiemus proiektu edo sagan, aurrez bost lan egin zituen; aukeratu duguna, sortu zuen seigarrena da. Kantuen hitzak ere bereziak dira, ez dira ohiko kantuak; beraz, ez du testurik. Vocalise eran dago idatzita; beste modu baten esanda, kantuak ez daude hizkuntza baten idatzita, asmatutako fonemekin baizik", gaineratu du Biainek.

Dantzariekin egiteko aproposa

Hamabi koloretan, hamabi pieza ezberdinetan dago obra osatuta. "135 laguneko taldea zuzenduko dut. Bergarako Orfeoiko eta Orfeoi Gazteko abeslariez gainera, espresuki ekimen honetarako sortu dugun Ganbera Orkestra ere badago. Hiru bakarlari ere izango dira: Ainara Uribesalgo (kontraltoa), Rafa Moñux (tenorra) eta Nere Ibarra (sopranoa). Argi genuen, baina, ikuskizunak dantzariak eskatzen zituela, eta herriko Candem Town dantza akademiakoei proposatu genien", dio Orfeoiko zuzendariak.

"Gabonen aurretik etorri zitzaidan Karlos Etxaniz, Orfeoiko lehendakaria, ideiarekin. Horrenbeste gustatu zitzaidan, segituan eman nion baiezkoa. Lan handiko garaia izan da, baina guretzako garrantzitsua da beste kultura eragileekin jardutea", azaldu du Olmar Elejagak, dantza akademiako zuzendariak, eta zera gaineratu du: "Lau dantza egingo ditugu: Bollywood ezaugarriak dituen dantza garaikidea da lehenengoa; bals eta flamenko ukituak ditu bigarrenak; Broadwayko musikal baten antza du hirugarrenak; eta azkenekoa tango polit bat da. Askotariko adinetako 40 dantzari amateur gara. Erronka itzela izan da guretzako: ohiko jardunetik aldentzen delako, batetik, eta kantuen iraupenagatik, bestetik; pentsa, zazpi minutuko kantuen koreografiak buruz ikasi behar izan ditugu! ".

Sarrerak, aurrez eta leihatilan

Pikupe.com eta Kutxabank.es atarietan eta Pikuperen bulegoan (Artekale 7) eskura daitezke sarrerak. 10 eurotan daude, palkorako eta beheko jarlekuetarako, eta zortzi eurotan beheko aulkietarakoak.


Merkatari, ostalari eta zerbitzuetako hondakin bilketa zerbitzua indartuko dute Aste Santuan

Zerbitzua indartzeko bilketa gehigarria izango da, beraz, mantendu egingo dituzte ohiko bilketa egun eta orduak.

Aste Santua dela eta, eskualdeko merkatari, ostalari eta zerbitzuetako hondakinen bilketa zerbitzua indartuko du Urola Kostako Udal Elkarteak. Ohiko bilketez gain, errefusaren atez ateko bilketa berezia egingo dute igande goizean ere, ohiko orduan.


Akordiorik gabeko 'brexit'a aurreikusi du Barnierrek

Erresuma Batua EBtik ateratzeko egindako azken bozketan gehiengorik ez lortzea "harrigarria" eta "etsigarria" iruditu zaio Michel Barnierri.

Michel Barnierrek, Brexiterako Europar Batasunak duen negoziatzaileak, esan du EB prest dagoela akordiorik gabeko irteera baterako. Hain zuzen ere, itunik gabeko brexita aurreikusi du astearte honetan.

Kanpo Arazoetako batzordearen aurrean Europako Parlamentuan emandako hitzaldian, Barnierrek esan du bere aurreikuspena beteko balitz, hainbat gai negoziazio mahaira eraman beharko lituzketela berriro ere; besteak beste, herritarren eskubideei edota Irlandako mugari buruzko akordioak.

Gainera, Barnierren aburuz, Erresuma Batua EBtik ateratzeko egindako azken bozketan gehiengorik ez lortzea "harrigarria" eta "etsigarria" da.

Bestalde, iragan ostiralean irteera akordioa errefusatzeko emandako botoak izan ditu gogoan, baita brexitaren ordez planteatutako aukerak ere. Guztira, lau aukera aurkeztu zituzten, baina batek ere ez zuen gehiengorik lortu.

"Harrigarria iruditzen zaigu, eta ziur nago guretzat etsigarria dela EBtik ateratzea adostu zuen herrialde horren Parlamentuan oraindik ez dutela aldeko gehiengo bakar bat lortu ikustea", esan du atsekabetuta.


Goierriko eskola txikiek festa egingo dute bihar Zerainen

ZERAIN // Gabiria, Zerain, Olaberri, Ezkio, Itsaso eta Itsasondoko eskola txikiek Goierriko Eskola Txikien X. Festa egingo dute bihar, Zerainen. 16:00etan harrera egingo diote. Ondoren, 16:15ean, Errealeko puzgarrietan jolasteko aukera izango dute txikienek. 18:15ean, Potx magoa eta amaitzeko, afari merienda egingo dute.


Bretainiako ikasleak GOITBra bisitan

Goiena Telebista, Arrasate Irratia, Goienkaria eta Goiena.net ezagutu dituzte Bretainiako 20 bat ikaslek. Askok komunikazioaren munduan lan egin gura dutela ere esan digute.


Bi suren artean, baina erre barik

Goizegi da irabazle zein atera den esateko Greziaren eta Europaren arteko borrokan. Lau hilez erreskatea luzatzeko akordioa gerra luze bateko lehen bataila baino ez da izan. Berdinketa antzeko batean geratu dira Berlin eta Atenas lehen round-ean. Ez dira aurpegia ubelduz puztuta atera, baina biei egin zaie zail etxean garaipena saltzea. Wolfgang Schaeuble Finantza ministroak Greziari erreskatea luzatu izana defendatu behar izan zuen herenegun Alemaniako Parlamentuan. Muturra okertuta onartu zuten diputatu alemaniar askok greziarrei diru gehiago bidaltzea. Alexis Tsiprasi, berriz, kritikoak ugaldu zaizkio alderdi barruan, eta bere programa sakrifikatu izana leporatu diote.

Gianis Milios Syrizako ekonomia buruak gogor kritikatu du joan den asteko akordioa. «Ez da berdinketa bat, su-eten bat bizik», haren ustez. Urtarrileko bozen aurretik BERRIAri esan zion Syrizak ez zuela diskurtsoa leunduko gobernura iristean. «Tesalonikako programa da marra gorria guretzat». Bada, Tsiprasek marra gorri batzuk gainditu dituelakoan dago: EBZrengandik 1.900 milioi euro kobratzeko aukera eta Greziar Altxorraren letra jaulkipenen sabaia igotzeko aukera baztertu dituela, 2012ko erreskateko superabit helburuak mantendu dituela, zorraren berregituraketa alboratu duela... Syrizako ekonomia buruaren aburuz, arazo nagusia da itunak oso tarte txikia laga diola gobernuari programa gauzatu ahal izateko.

Negoziaziorako «prestaketa txarra» izatea eta «taktika kontraesankorrak» erabili izana egotzi dio Tsiprasen taldeari. Areago, gobernuak ituna «garaipen gisa» saldu izanak «mamian baino forman zentratuago dagoela erakusten du» Miliosentzat. Alderdiko adar ezkerrekoenean errezeloa handitu da, baina oraingoz ez dago zatiketa arriskurik. Areago, inkesten arabera, greziarren %81ek uste dute Atenasek ondo jokatu duela negoziazioetan.

Arriskua: eskuin muturra

Horrenbeste makurtu du burua Tsiprasek? Bai eta ez. Hurrengo erreskateari eta zorra arintzeari buruzko benetako negoziazioetara pasatzeko ordaindu beharreko bidesari bat izan da luzapena. Tinko eustearen eta soka askatzearen arteko oreka zail bat lortu behar izan du Atenasek. Eta agerian geratu da aurrerantzean Tsiprasek bi suren artean egin beharko duela bidea, Berlingoaren eta bere alderdikoaren artean. Oraingoz, behintzat, erre barik ateratzeko gai izan da.

«Gauza bat da gobernura iristea, eta beste bat, ezberdina, boterera iristea», esaten du Frei Bettok, Lula da Silvaren aholkulari izandakoak. Tsipras bere haragitan ari da ikasten fraide brasildarraren lezioa. Halere, ez ditu dena kritikak. Miliosek ere aitortu dizkio lorpen batzuk: iruzur fiskalaren kontrako neurriak eta, bereziki, Samarasek ez zeukan negoziazio ahalmena eskuratu izana. James K. Galbraith ekonomista estatubatuarrak ere itunean Syrizak lortutako garaipenak zerrendatu ditu: austeritate politikak Bruselaren «malgutasun anbiguo batez» ordezkatzea eta %4,5eko superabit primariorik ez ezarri izana, besteak beste. Dena den, errealitatea urrun dago Tsiprasek bozen gauean aldarrikatutako «Amaitu da austeritatearen aroa!» hartatik.

Esaera zaharrak dioen bezala, errealitate gordina erakusten ari da enara bakar batek ez duela udaberririk egiten. Aro berri baten iragarle izan daiteke Syriza, baina herrialde gehiagotan agertu behar dira enarak EBn austeritatearen negua agurtzeko. Arrisku bat du Tsiprasen bi suren arteko bideak: herritarrek ondorioztatzen badute Syriza ere beste alderdiak bezain alferrekoa dela, Egunsenti Urrekarak monopolizatuko du EBko stablishment-aren aurkako diskurtso sinesgarri bakarra. Syrizaren balizko porrotak atea zabal diezaioke eskuin muturrari, eta ez bakarrik Grezian.


Hasi egin da Porturen eta Sarasolaren ustezko torturen epaiketa

Hamabost guardia zibil daude auzipetuta. Fiskaltzak bi eta hiru urte arteko espetxe zigorra eskatu du laurentzat; akusazio partikularrak 6 eta 17 artekoak guztientzat.

Igor Portu eta Mattin Sarasola ETAko kideek atxiloaldian ustez pairatu zituzten torturen eta tratu txarren inguruko epaiketa gaur goizean hasi da Gipuzkoako Lurralde Auzitegian, Donostian. 15 guardia zibil daude auzipetuta.

Epaiketa auzipetuen deklarazioekin hasi da, eta ostiralean amaitzea espero da.

Fiskaltzak bi eta hiru urte arteko espetxe zigorrak eskatu ditu lau guardia zibilentzat, eta 10 urtez uneoro non dauden zehazteko beste seientzat. Bere aldetik, akusazio partikularrak 6 eta 17 urte arteko kartzela zigorrak eskatu ditu.

Portu eta Sarasola 2008ko urtarrilaren 6an atxilotu zituen Guardia Zibilak, Barajaseko atentatuan parte hartu izana eta horretan bi pertsona hiltzea egotzita. Aurtengo maiatzean, Auzitegi Nazionalak 1.040 urteko kartzela zigorrak ezarri zizkien.


30 eragilek bat egingo dute "Udal Gobernuak herrigintzarekin izandako portaera" salatzeko

Barikuan, hilak 17, agerraldi publikoa egingo dute –18:30ean, Herriko Plazan–, eta besteak beste, "mozal ordenantzaren aplikazio selektiboa" eta Gobernuaren "nagusikeria, mespretxua eta isilarazteko ahalegina" salatuko dituzte. Herrigintza eta kultura alorreko 30 eragilek izango dira bertan eta herritarrei parte hartzeko deia egin diete: "ez dugu postal-herri bat nahi, ez dugu herri hilik nahi; Arrasate bizi, sortzaile, alai eta ekintzailea baizik".

2016ean garbiketa ordenantzaren aurka posizionatu ziren hainbat elkarte, eta horietako asko daude agerraldian parte hartuko duten 30 eragileen artean. Hauek dira, gaur gaurkoz, partaideak:

Askapena, Euskal Herrian Euskaraz, Ikasle Abertzalekak, Jaiki, AGAKO, Bulkada Berriak, Uluak, Ttak!, Mirentxin, Pottogorriak, Txosna Batzordea, Mirentxin Gidariak, Beste Bat! St. Pauli, Ttakun, Albokariak, Santamas eta Maritxu Komisiñuak, Las Klitoris, Perlata, The Potes, Libertad Condicional, Never Surrender, Antikapitalistak, Guraso eta Haur Asanblada, Sare, Emakumeen Mundu Martxa, A + Gas, Stop Desahucios, SAD, Kooltur, Musakolako Jai Batzordea, Zarugaldeko Jai Batzordea, Intxorta 1937 eta Arrasateko Etxerat.


Lagunen arteko afariak

Udazkenarekin batera, klaseetako afarien denboraldia hasten da. Berriki 60 urte bete dituzten senpertarren biltzarra ospatu da.


Ezkaba mendiko gotorlekuan preso egon zirenei urteroko omenaldia egin diete

Aurten, 81 urte bete dira 795 presok frankismoaren jazarpenetik ihes egitea erabaki zutenetik. Alabaina, hiruk bakarrik lortu zuten muga gainditu eta askatasuna berreskuratzea.

Igande honetan, urteroko ekitaldia egin dute Iruñeko Ezkaba mendiko San Cristobal gotorlekuaren sarreran, 1934. eta 1945. urte artean preso egon zirenak oroitzeko. Azken urteetako ohiturari jarraituz, lore-eskaintza egiteaz gain, bertaratutakoak barruan mezu bat daraman botila bana eraman dute, ekitaldiaren amaieran elkartrukatzeko.

Aurten, 81 urte bete dira 795 presok frankismoaren jazarpenetik ihes egitea erabaki zutenetik. Alabaina, hiruk bakarrik lortu zuten muga gainditu eta askatasuna berreskuratzea. 200 mendian barrena ihesean zirela hil zituzten. Gainerakoak berriro atxilotu.

Hala, Txinparta Memoria Elkarteak antolatuta, Iruñeko San Cristobal gotorlekuan preso egon zirenei omenaldia egin diete gaur herritarrek, Ezkaba mendian gertatutakoa berriz ez errepikatzen lagunduko duelakoan.


Gizon batek emakume bat hil du lanbankadaz Mallorcan

08:30 inguruan izan da hilketa, Ses Salines herrian. Bularraldean eta sabelaldean zituen zauriak emakumeak, eta odolustuta hil da. Urtea hasi zenetik, 44 emakume hil dituzte Estatu espainiarrean.

Gizon batek 59 urteko emakume bat hil du labankadaz Mallorcako Ses Salines herrian. Zabaldutako informazioaren arabera, emakumeak bost zauri larri zituen bularraldean eta sabelaldean, eta odolustuta hil da.

Guardia Zibilak atxilotu egin du gizona.

Honekin, 44 emakume hil dituzte 2019an euren bikote edo bikote ohiek Espainiako Estatuan. Eta 2003tik, indarkeria matxistaren biktimak kontatzen hasi zirenetik, 1.019 emakume hil dituzte. Kontuan izan behar da, gainera, hainbat biktima ez direla estatistika ofizialetan sartzen, aste honetan Pontevedran senar ohiak hildako emakumearen ama eta ahizpa, esate baterako.

_____________________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak eta / edo deitu doako telefono hauetako batera: 900 840 111 (Euskadin) edo 016 (Estatu osoan). Lehenak arrastoa uzten du fakturan eta telefonoan; bigarrenak, telefonoan. Beraz, ez ahaztu ezabatzea.


Hitzaldia EPAn, bihar, elikadura osasuntsuaz

EPAn hitzaldia izango da, bihar, 16:00etan, ikasleen elkarteak antolatuta. Elikadura osasuntsua: sen ona edo ikasi egin behar da? izenburupean, Amaia Perales nutrizioan aditua izango da hizlaria.


Izen ematea, Pilarika egunerako

Arriatxuko eskolan ibilitako ikasle ohiek urteroko zita dute Pilarika egunean. Bazkarirako izena urriaren 8a baino lehen eman behar da: 652 758 952.


Ofizialki itxi dute Garoña, ireki ahal izateko araua aldatu artean

Zentral nuklearra aurrerago irekitzeko «hipotesiarekin» lanean ari dela aitortu du Saenz de Santamaria gobernuko eledunakNuclenor jarraipenaren alde agertu da, «baldintzek horretarako bidea emanez gero»

Santa Maria de Garoñako zentral nuklearraren ustiapen baimena amaitu da. Zentralaren itxiera sinatu zuen atzo Espainiako Industria, Energia eta Turismorako Estatu idazkari Alberto Nadalek, eta Espainiako Aldizkari Ofizialak gaur bertan argitaratu du agindua. Garoña itxita dago. Espainiako Gobernuak ixteko agindu du. Ordea, ixteko agindua eman duela jakinaraztearekin batera, irekitzeko bidea prestatzen ari dela iragarri du.

«Industria Ministerioak araudia aldatuko du, berriro martxan jartzeko aukera izan dezan». Soraya Saenz de Santamaria Espainiako Gobernuko presidenteorde eta bozeramaileak argi hitz egin du. Jose Manuel Soria Industria ministroak duela astebete esandakoa berretsi du, eta Nuclenorrek argudiatutako «arrazoi ekonomikoak» errepikatu ditu. «Zentral nuklearra arrazoi ekonomikoengatik itxi dute, ez segurtasun arazoengatik; etorkizunean berriro irekiko den hipotesiarekin ari gara lanean».

Dena den, Instalazio Nuklearren Arautegia aldatzen duten bitartean, Nuclenorrek zentrala eraisteko lanak hasi beharko ditu. Zentrala berriro martxan jartzearen alde egin duen arren, eraisteko prozesuarekin hasiko dela aurreratu du Garoñaren jabeak. Dena den, lan horiek egiten dituen bitartean beste ildo batzuetan ere lan egingo duela nabarmendu du. Hau da, zentrala eraisten hasi aurreko egokitzapenak egingo ditu, baina, aldi berean, zentralaren biziraupena bermatuko duten lanak egingo ditu.

Lanak egiterakoan «egoera berrira» egokituko dela azaldu du Nuclenorrek. Dena den, nabarmendu du ez duela hartuko «zentralaren jarraipena kolokan utz dezakeen erabakirik». Lantaldea mantenduko duela berretsi du, eta, eraiste lanen prestaketekin batera, «mantenu lan gehigarriak» egingo dituela.

Nuclenorrek zentrala martxan mantentzearen aldeko asmoa berretsi du, eta ustiapen baimena berritzeko aukera aurkeztu du beste behin ere, «baldintzek ahalbidetuko balute». Itxiera arrazoi ekonomikoekin lotuta dagoela sarri errepikatu du, prentsa agiri baten bitartez, eta 2009. eta 2012. urteen artean 50 milioi euroko inbertsioa egin zuela gogorarazi du. Ordea, oraindik ez ditu egin zentrala martxan edukitzeko nahitaezkoak diren hainbat hobekuntza: CSN Espainiako Segurtasun Nuklearrerako Kontseiluak ustiapen baimenaren luzapena emateko eskatu zituenak, Fukushimako istripuaren ondoriozkoak...

Nuclenorrek aitortu bezala, sektore energetikoaren erreformak pisu handia du hartuko duen erabakian. Hori izan da Industria Ministerioaren eta Nuklenorreko jabeen artean —Iberdrola eta Endesa—, baita beste energia enpresekin ere, izandako tirabiren iturri nagusia. Hain zuzen ere, energia nuklearraren hondakinen gaineko zerga handitzeaz gain, energia iturri guztien gaineko zergak handituko ditu.

Zerga zama txikiagoa

Energia nuklearraren eta hondakinen gaineko zerga argudiatu zuen Nuclenorrek Garoñaren ustiapen baimenaren luzapena eskatzeari uko egiteko. Zentrala irekita izatearen kostuak %30 handituko zirela nabarmendu zuen, eta Garoñak errentagarria izateari utziko liokeela gaineratu zuen itxiera arrazoitzeko. Baina Cristobal Montoro Espainiako Ogasun ministroak pieza berria jarri zuen mahai gainean orain bi egun; energia enpresen aldeko pieza bat. Energia sektorearen erreformaren helburu nagusia tarifaren defizita gutxitzea zen, enpresek ordainduta. Hau da, energiaren benetako prezioaren eta erabiltzaileek ordaintzen dutenaren arteko aldea —urteetan pilatuz joan den aldea— hein handian enpresek ordaintzea bilatzen zuen. Energia enpresak erreformaren aurka agertu dira, eta, nolabaiteko akordia lortze aldera, Cristobal Montorok tarifaren defizitaren zati bat Ogasun Ministerioak berak bere gain hartzea proposatu du.

Neurri hori ondo zehaztu behar dute oraindik, baina aste bat barru argindar sektorearen erreformaren hainbat arau onartu ditzake Espainiako Gobernuak; hainbat errege lege dekretu eta lege proposamen bat, tartean. Argindar sektore osoari dagozkion neurriak dira, baina, neurri batean, Garoñaren jarraipena erraztu dezaketen «baldintzak» heldu daitezke aldaketa horietatik.

Dena den, Espainiako Industria Ministerioak Instalazio Nuklearren Arautegia aldatzen duen bitartean, Nuclenorrek biziraupena mantentzearen aldeko lanak egiten dituen artean, Santa Maria de Garoñako zentral nuklearra ofizialki itxiko dute. Jose Luis Rodriguez Zapaterok 2009. urtean eman zuen ustiapen baimenaren lau urteko luzapena agortu da, eta, energia nuklearraren aldekoa den gobernu baten mende, zentral bat itxiko da.

Izan ere, PP saiatu zen zentralaren ustiapen baimena 2019. urtera arte luzatzen, baina Nuclenorrek uko egin zion aipatu arazo ekonomikoak argudiatuta. Handik hilabete batzuetara, Nuclenorrek luzapena eskatu zuen, baina lantegia martxan jarri gabe. Aukera horrek ez zuen aurrera egin, izapidetzeko denborarik egon ez zelako.

Tapiaren ustez, jarraituko du

Eusko Jaurlaritzako Garapen Ekonomikorako sailburu Arantza Tapiaren ustez, Garoñaren itxiera behin-behinekoa da. «Nire ustez, bertan mantenduko dute, inbertsioak errentagarriak diren unean berriro martxan jarri ahal izateko».


San Faustoko Zentro Zibikoa egiteko milioi bat euroko atala aurreikusi dute

Gobernu Taldeak 2010eko aurrekontu proposamena aurkeztu du. Zenbatekoa 30 milioi euro pasatxoa da; Orain urte bi udalbatzarrak aurrekontuak onartu zituen azkenengo aldian baino ia zazpi milioi euro gutxiagokoa. \"Krisialdi ekonomikoak baldintzatutako\" aurrekontu proposamena aurkeztu du gaur (otsailak 24) Gobernu Taldeak. Diru-sarrerak gutxitu diren arren, \"hirugarren lagunen interesak jokoan dauden atalak ez murrizten saiatu gara\", azaldu du Aitziber Irigoras alkateak: \"Udaletxetik abiatutako ekimenetan jaitsi ditugu diru-atalak. Elkarteekin ditugun hitzarmenak edo haiei emandako diru-laguntzak, esaterako, mantentzeko ahalegina egin dugu\". Ondorioz, San Fausto jaiak edo Udaletik antolatutako beste hainbat ekintza orain arte baino \"dohituagoak\" izango dira aurten. Proposamena seguruenik datorren asteko osteguneko udalbatzarrean bozkatuko dutela adierazi dute. Enplegua sustatzeko helburuz, hartuemanetan dauden instituzio edo entite guztiekin lanean segitzeko asmoa erakutsi dute. Gizarte-laguntzari bideratutako laguntza, berriz, %50ean igoko dute, baztertuak izateko arriskuan dauden kolektiboak babestu nahian. Inbertsioei dagokionez, hainbat diru-atal Durangoko auzoak hirigintza ikuspegitik hobetzera bideratuko dituzte. Juan de Iciar irisgarritasun neurrietara egokitzeko 240.000 euroko erabiliko dituzte. San Fauston aurten hasiko dira Zentro Zibikoa egiteko lanak; milioi bat euroko atala sortu dute horretarako eta datozen urte bietan beste 3 milioi euro inbertitu beharko dituzte. Azkenik, Aramotzen beste Zentro Zibiko bat egiteko proiektua egingo dute aurten 30.000 eurogaz. Horrez gainera, Montorretatik Tabirara arteko bidea egiteko ere milioi bat euro erabiliko dituzte; guztira 4 milioi euroko kostua izango du proiektu horrek eta datozen urteetako aurrekontuek jasoko dute falta dena. San Rokeko biribilgunean bidegorria egiteko eta bestelako egokitze lanak gauzatzeko milioi bat euroko atala sortu dute. PSE-EErekin akordioa PSE-EErekin sinatu duten akordioari buruz alde bien arteko \"aldeko borondatea\" nabarmendu du Irigorasek: \"Horrek ez du esan nahi beste alderdei itzita gaudenik; alderantziz, alderdi guztientzako atea zabalik dugu akordioetara iristeko\". Orain arte ere alderdi guztiekin egon izan gara \"sarritan eta modu sistematikoan\".


Aner Morenoren konpromisoak

Mezu hau jaso du Aner Morenok, eta nola ez, bere konpromisoak gurekin partekatzera animatu da!

Kontuz ibili, zuk ere jaso dezakezu eta!

KAIXO DEABRUAREN ALABA!

Zorionak! Euskararen erroten jolaserako hautatua izan zara, gure hizkuntzarekiko maitasun eta konpromiso kate bat da! Eta ezin duzu eten... Jolasa segi ezik Mari, Tartalo, Galtzagorri eta eguneko zein gaueko izaki mitologiko guztiak zure etxean sartuko dira eta dena hankaz gora jarriko dizute, abisatua zaude! Nik badaezpada kasu egin diot eta agindutakoa bete dut!

Aurtengo abenduaren 3a, Euskararen eguna, ikaragarria izango da. Aiaraldeko Euskalgintza Kontseiluak dei berezia egin digu herritar eta entitateei “konpromisoak hartu eta euskararekiko maitasuna adierazteko”.

Euskarak ez du hitz ederrik behar, konpromisoak behar ditu. Txikiak, handiak, egun batekoak, betirakoak.. (Ideia premian bazaude hemen dituzu 200 proposamen baino gehiago:

https://drive.google.com/file/d/0B_xDLyxnUGO8cXBsdGZ2RmIySWs/view?usp=sharing) Nik nireak hartu ditut, jarraian helduko zaizun bideoan ikusiko duzun bezala...

Zorionekoak gu, hau irakurri baduzu ezin duzu atzera egin, katearen parte zara:

- 24 ordu baino lehen bideo-selfiea grabatu behar duzu euskararen erabilera biderkatzeko zein konpromiso hartuko duzun azalduz

- eta zein 3 pertsona gonbidatzen dituzun eurek ere mandatu hau bete eta konpromisoa har dezaten (bideoan aipatu euren izenak!)

- Mezu hau eta zuk grabatutako bideoa, izendatu dituzun ZURE HERRIKO 3 lagun horie bidali behar diezu watxapez 24 ordu baino lehen; baita konpromisoak@aiaraldekoeuskalgintza.eus helbidera ere (sarean partekatzeko prest bazaude noski ;)

Eta nola ez, abenduaren 3ko goizean Amurrion izango dugun konpromiso eta maitasun festara etor zaitez euritakoarekin, nahi duzun bezala: oinez, patinez, txirrindulaz...

Kasu! Katea eten edo egun bat baino gehiago luzatzen bazara, izaki mitologiko guztiak gainera eroriko zaizkizu! Direnik ez esan, ez direnik ez sinistu!


Nafarroako infantilen lehen mailako txapeldunen kopa jasoko du Beti Gaztek

Bertze hainbat partida jokatuko dira asteburuan

Asteburuarekin batera, kirol jardunaldi berri baten atarian gaude. Beti Gazteko mutiko infantilek larunbat arratsaldean jokatuko den futbol partidaren aitzinetik, Nafarroako lehen mailako bere multzoko txapeldunari dagokion kopa jasoko dute. Izan ere, azken partida honen faltan, bortz puntuko abantaila ateratzen diote bigarren sailkatuari. Liga osoan bi partida bertzerik ez dituzte galdu Joxe Luis "Zikiro" Altzugarai entrenatzaileak gidatzen dituen mutikoek.

Gainerakoan, hauek izanen dira asteburuko partidak.

FUTBOLA

Nafarroako Preferente mailan

Cantolagua - Baztan, igandean 17:00etan Zangozan.

Aurrera – CD Ardoi, larunbatean 17:00etan Leitzako Arkiskilen.

Gipuzkoako Ohorezko mailan

Bergara - Beti Gazte, larunbatean 17:00etan Bergarako Agorrosin zelaian.

Gipuzkoako Gorengoen Mailan

Behobia - Gure Txokoa, larunbatean 15:30ean Irungo Gal zelaian.

Gipuzkoako Erregionaleko lehen mailako kopan

Beti Gazte – Union Txiki, larunbatean 15:30ean Lesakako Mastegin.

Nafarroako Erregionaleko lehen mailan

Doneztebe – Gazte Berriak, larunbatean 16:00etan Huarteko Aretan.

Gipuzkoako jubenilen lehen mailako igoera fasean

Gure Txokoa – Allerru, larunbatean 16:30ean Berako Matzadan.

Nafarroako jubenilen bigarren mailan

Baztan – Ilunberri, larunbatean 17:00etan Elizondoko Giltxaurdin.

Gipuzkoako kadeteen lehen mailako kopan

Beti Gazte – Hondarribia B, larunbaten 10:15ean Lesakako Mastegin.

Nafarroako kadeteen bigarren mailako igoera fasean

Baztan – Alsasua A, larunbatean 11:30ean Elizondoko Giltxaurdin.

Doneztebe – CD Amigó, larunbatean 10:15ean Taxoaren.

Nafarroako Infantilen lehen mailan

Beti Gazte – CD Iruña, larunbatean 17:30ean Lesakako Mastegin.

CD Ardoi - Baztan , larunbatean 11:00etan Zizur Nagusiko El Pinar zelaian.

Nafarroako infantilen bigarren mailan

Lezkairu Rematxa – Doneztebe, igandean 10:00etan Taxoaren.

Gipuzkoako infantilen kopan

Gure Txokoa – Landetxa, Berako Matzadan igandean 12:00etan.

Gipuzkoako Emakumezkoen Kopan

Beti Gazte – Luberri, larunbatean 12:00etan Lesakako Mastegin.

Futbol-7, Nafarroako Alebinen ligan

Paz Ziganda B - Baztan A, larunbatean 09:30ean Atarrabian.

Baztan B – UD Mutilvera E, igandean 12:00etan Elizondoko Giltxaurdin.

Navarro Villoslada A – Doneztebe, larunbatean 11:00etan Oberenan.

ARETO-FUTBOLA

Gipuzkoako bigarren mailan

2King-uak - Gure Txokoa, larunbatean 17:00etan Mutrikuko kiroldegian.

Nafarroako neska seniorrak

Aurrera – Aldabide, larunbatean 16:30ean Leitzako kiroldegian.

Neska jubenilak

CD Biurdana – Doneztebe, igandean 12:00etan Berriozarko Ikastetxe Publikoan.

Nafarroako mutiko kadeteak

Aurrera - CAD Irabia, larunbatean 11:00etan Leitzako kiroldegian.

ESKUBALOIA

Emakumeen Kopan

Oberena A - Lindutx BKT B, larunbatean 20:00etan Oberenan.

Neska kadeteak

Baztango KT A – Oberena, larunbatean 12:00etan Elizondoko kiroldegian.

Itxako - Baztango KT B, larunbatean 11:30ean Lizarrako Carpa Oncinedan.

Mutiko infantilak

Burlada – Erreka, larunbatean 11:30ean Burlatako Amor de Dios ikastetxean.

Neska infantilak

Itxako B – Erreka, larunbatean 11:30ean Lizarrako Carpa Oncinedan.

Oberena - Lekaroz A, larunbatean 11:00etan Iruñeko Oberenan.

Lekaroz B – Malkaitz A, larunbatean 10:45ean Elizondoko kiroldegian.

Alebin mutikoak

Erreka – Burlada, larunbatean 11:00etan Donezteben.

Alebin neskak

Baztango KT – Erreka derbia, larunbatean 9:30ean Elizondon.

SASKIBALOIA

Senior 1. Mailan

Toki-Ona Bortziriak – Ardoi, larunbatean 19:00etan Berako Toki-Onan.

Universidad de Navarra – Toki-Ona Bortziriak, asteartean 20:30ean Nafarroako Unibertsitatean.

Senior 2. Mailan

Huarte - Silotite Lekaroz, larunbatean 19:00etan Huarteko Ugarrandia kiroldegian.

Kadete mutikoak

Lekaroz – Tafalla Ardoi, larunbatean 10:50ean Azpilagaña kiroldegian.

Kadete neskak

Toki-Ona Bortziriak – Cantolagua C, larunbatean 10:50ean Berako Toki-Onan.

Infantil neskak

Toki-Ona Bortziriak – Ardoi B, larunbatean 10:15ean Berako Toki-Onan.

Aurreinfantil neskak

Toki-Ona Bortziriak – CD Berriozar, larunbatean 10:15ean Berako Toki-Onan.

Minibasket neskak

Toki-Ona Bortziriak – CD Larre, larunbatean 11:45ean Berako Toki-Onan.

Preminibasket neskak

Clientes CAN Alsasua - Toki-Ona Bortziriak, larunbatean 10:50ean Iruñeko San Jorge kiroldegian.

BAZTAN-ERREKAKO XXXI. LAXOA TXAPELKETA

4. jardunaldia

Arraioz A – Irurita C, larunbatean 17:00etan

Doneztebe B – Arraioz B, larunbatean 17:00etan


Laugarren gizona

Atzo arratsaldean Ekiten eguna izan genuen HUHEZIn, jardunaldi bat ekintzailetasuna sustatzeko Ikus-entzunezko Komunikazioa eta Humanitateak-Enpresa ikasten ari diren ikasleen artean. Hori dela-eta, hiru hizlari izan genituen fakultatean: Xabier Letona Argia astekariko zuzendaria, Jose Mari Eraña Arrasate Press eta Arrasate Telebistako sortzailetariko bat eta Mikel Irizar, Goienako lehen zuzendaria.

Une batean, Jose Mari Erañak esan zuen zenbait unetan egoera eskizofrenikoa bizi izan zuela Arrasateko Udalean, askotan berak proposatu behar izaten baitzuen zer egin Arrasate Pressetik etortzen zitzaizkion eskariak, hain zuzen ere berak isilean proiektuko bultzatzaile moduan bidaltzen zituen proposamenak. Horregatik, beti ilunpetan geratu behar izan zuen, jakinda bera zela proiektuaren sortzailea. Eta, atzo aitortu zuenez, zenbaitetan hori gogorra egin zitzaion.

Hori entzunda, gogoratu nintzen inoiz idatzi nuela artikulu labur bat horren inguruan. Aurkitu dut artikulua, zeina argitaratu baitzen 1995ean Arrasate Pressen, Mondragoeko aldizkariak 300. alea bete zuenean, eta hona ekartzea erabaki dut, Jose Mariren omenez:

Laugarren gizona“Zazpi urte igaro diren arren, gogoan dut nola Jesus Garmendiak deitu zidan Bergarako Udal Euskaltegira esanez ea Arrasatera etorriko nintzen bilera batera “aldizkari bat-edo, egiteko”. Bilera AEDn egin zen eta lau lagun bildu ginen. Hantxe hasi zen gerora Arrasate Press izango zena.

Lau lagun haietatik, lehen zuzendaria izan nintzelako seguruenik, neu bilakatu nintzen Arrasate Presseko aurpegi publikoa. Gainerako sortzaileak ez ziren hainbeste agertu. Hala ere, euren lana ezinbestekoa izan zen aldizkaria sortzeko eta iraunarazteko.

Iñaki Mendigurenek euskarari zegozkion irizpideak ezarri zituen aldizkarian. Idatzi, zuzendu, itzuli… denetarik egiten zuen. Arrasate Presseko bigarren zuzendaria izan zen.

JFDT, José Félix Díaz de Tuesta alegia, tresneriaz, diru kontuez eta publizitateaz —zertaz ez?— arduratu zen. Taldeko suhiltzailea. Arrasateko Udaleko Euskara zerbitzu burua izanik, badaezpada ez zen larregi agertzen aldizkariko ordezkari moduan. Hala ere, jendeak bazekien buru-belarri sartuta zebilela.

Baina, nor zen laugarrena? Laugarren gizona, itzalean geratu zena, proiektuaren sortzailea izan zen, hain zuzen: Jose Mari Eraña. Berak zuzendu zuen AEDn egin genuen lehen bilera hura. Aldizkari bat euskaraz egiteko asmoa azaldu zigun eta ea zer iruditzen zitzaigun galdetu. Taldeko estratega bihurtu zen, begirada urrutien luzatzen zuena. Oztopoak aurrez ikusteko eta saihesteko iaiotasun aparta zuen. Bere esku hartzea halabeharrezkoa egin zen udalbatzako zinegotziekin eta alderdi politikoekin hitz egin behar izan zen guztietan. Baita herriko elkarte eta taldeekin izan beharreko harremanak prestatzeko orduan ere. Arrasateko Udaleko idazkaria zen, ordea, eta horregatik, eta bere izaeragatik, bigarren mailan geratu zen beti.

Zazpi urte eta hirurehun zenbaki joan dira eta jende berriak daraman aldizkari berritua dugu Arrasate Press. Horixe da lehen bilera hartan ereindako haziaren fruiturik onena. Zorionak denoi!”.


Fernandez Diaz: 'Birgizarteratzearen bidean topatuko gara'

Hala ere, Barne ministroak azpimarratu egin du ETAk ez duela bere desegitea iragarri ezta armak entregatu ere. Ondorioz, ministroaren ustez, ezker abertzalea "ez da demokrazian erabat sartu".

Jorge Fernandez Diaz Barne ministroa presoei zuzendu zaie "birgirzarteratzearen bidean elkarrekin topo" egingo dutela esateko. Izan ere, Mariano Rajoyren Gobernuak "Legea errespetatuta egindako banakako birgizarteratzearen alde" egin du, "Konstituzioarekin bat datorrelako".

Oroimenari eta Bizikidetzari buruzko Biltzarraren azken jardunaldian, "indarkeriaren behin betiko amaiera oso gertu" dagoela esan du Fernandez Diazek, baina, aldi berean, hori gauzatu gabeko helburua dela azpimarratu du.

Hala ere, Barne ministroak azpimarratu egin du ETAk ez duela bere desegitea iragarri ezta armak entregatu ere. Ondorioz, ministroaren ustez, ezker abertzalea "ez da demokrazian erabat sartu". "Espero dut ezker abertzaleak ETAri behin betiko desegitea eskatzea, izan ere, hori egin arte, ezker abertzaleak ezin dielako gainontzekoei sinesgarritasuna eskatu", adierazi du.

"Banakako birgizarteratzea" Halaber, "birgizarteratzearen bidean elkartuko gara" esan die presoei. "Espainiako Gobernuak birgizarteratzearen alde egiten du, horren harira Konstituzioak esaten duenari erreparatuz eta baita gizarteak eskatzen duena kontuan hartuta", gaineratu du.


18 milioi euroko aurrekontua onartu du Oñatiko Udalak 2007rako

Azaroaren 30eko osoko bilkuran onartu zituen Oñatiko udalbatzak 2007ko udal aurrekontuak Lurdes Idoiaga alkate denetik onartzen diren lehenengoak. 18 milioi euroko aurrekontua da. Udalaren zorpetze maila %13an kokatzen da orain

EAJ eta Earen aldeko botoekin onartu zen aurrekontua. Ezker Batuak eta PP alderdiek kontrako botoa eman zuten. PSOEko ordezkariak ez zuen plenoan parte hartu eta Ereittenek kontrako iritzia azaldu zuen galde-erreguen tartean.

Iazkoa baino handiagoa

Ia 18 milioi euroko aurrekontuaz ari gara, iazkoa baino %4,81 handiagoa. Aurrekontu egitasmo orekatua da, sarrerak eta gastuak parean dituena baina horretarako 1,3 milioi euroko mailegu berria hartzea aurreikusten du. 2006ko inbertsioei aurre egin ahal izateko atera behar izan du Udalak mailegu berri hau. Honela Udalaren zorpetze maila igo egiten da %13an kokatuz.

Diru banaketa

Euskara eta Hezkuntza batzordeak jaso du igoera handiena, %34koa. Gora egin dute aldi berean Kultura eta Kirolak batzordeek. Lehenengoak %22 egiten du gora eta bigarrengoak berriz %17.

Behera egiten dutenen artean Garapen agentzia edo turismoa. Joan den aurtean jasotako aurrekontuaren erdia jaso du aurtengoan. Nekazaritza eta auzoak batzordeak ere diru gutxiago jasoko du. Ia %23 gutxiago.

Proiektuak amaitzea

Hala, 2007an hainbat proiektu amaitzea da gobernu taldearen asmoa: Arrikrutzeko kobak, kiroldegi berria edota lur-azpiko aparkalekuak. Egitasmo berrien artean Herritarrendako Arreta Zerbitzua nabarmentzen da. Hirigintza arloan harriko altzarien mantenimenduaz eta ustekabeko matxurak konpontzeaz arduratuko den brigada eratuko dute. Udaltzain zerbitzua, aldi berean ostiral eta larunbat gauetara lehenbailehen zabaltzea da asmoa.

Eskaerak

EAJ-EA koalizioaren botoekin onartu da aurrekontu hau. PPk udalaren zorpetze maila altuegia dela adierazi du. Ezker Batuak 18 urtetik gorako gazteendako aisialdirako guneak aldarrikatu ditu eta ausardi handiagoa eskatu du gaztetxearen gaiari irtenbidea emateko. Ereittenek etxebizitza hutsei buruzko azterketa eskatu du. Aldi berean herriko musika taldeendako laguntza gehiago, herriko nahiz eskualdeko komunikabideen aldeko bultzada eta auzoetako jai batzordeei dirulaguntza gehiago eskatu ditu. Abandonatuta dauden kirol guneak egokitzeko ere eskatu du.


Ion Areitio: "Ez nuen espero horren aurrean ibiltzea"

Beheko maila guztietan Munduko Txapeldun izandakoa da Trial modalitatean aritzen den Ion Areitio txirrindulari hondarribiarra. Baina hori gauza bat da eta beste bat Elite Mailan goi mailako txapelketetan eskarmentu handia duten eta triala haien lanbidea duten pilotuekin lehiatzea. Iaz hasi zen Elite Mailan eta azkar hartu dio neurria. Denboraldi hasierako helburuak betetzen eta hobetzen ari da. Munduko Kopako lehen bi probetako superfinaletan sartu zen —proba bakoitzeko finaleko lau onenak sailkatzen dira—, duela bi aste Espainiako Txapelketan bigarren geratu zen eta asteburuan ere podioko bigarren koskara igo zen Bernan (Suitza), Europako Txapelketan.

Europako Txapelketara sasoi betean iritsi dira pilotu gehienak eta finalean zein superfinalean bigarren geratu zinen. Esan daiteke orain arteko lasterketa onena egin duzula?

Bai, nik uste denboraldiko proba onenetarikoa izan dela, bai postu aldetik baita nire mailagatik ere. Hala ere finalerdian ez nintzen oso ondo aritu, nahi bezala ez behintzat, baina finalera pasatzeko nahikoa izan zen. Hortik aurrera dena bikaina izan zen, finala zein superfinala.

Bigarren astez jarraian Comasen aurretik… espero al zenuen hain azkar egotea aurrekoekin lehiatzen?

Egia esateko, ezusteko handia hartu dut. Maila uste baina lehenago hartu nuen, baina ez nuen espero horren aurrean ibiltzea. Bernan, Comasek nahiko karrera kaxkarra egin zuen eta superfinaletik at geratu zen, baina horretaz gain Rick Koekoek nederlandarraren aurretik ere ibiltzea ezustekoa izan zen.

Bigarrenez irabazi du Abel Mustielesek Europako Txapelketa eta iaz Munduko Kopako txapelduna izan zen. Azken bi probetan bera izan da zuk baino hobeto egin duen bakarra. Zer dauka une honetan aragoiarrak zuk falta duzuna?

Beno, Abel profesionalki dedikatzen da trialera, eguneko ordu guztiak ditu entrenatzeko eta normala da aurrean ibiltzea. Dena ona du berak: teknika, tiroia… Une honetan niri zenbait akats txiki hobetzea falta zait beregandik gertuago egoteko, eta tiroi pixka bat gehiago ere.

Orain arte zure urteko helburua superfinaletan sartzea zen, Ros ez dagoela ikusita —nafarra lesionatuta dago— eta azken emaitzei begiratuta, aldatu al da helburu hori?

Helburua hasierako bera da, ez da aldatu. Nahiz eta Ros lesionatuta egon, superfinaletan sartzea ez da erreza. Azkenekoetan sartu naiz baina horrek ez du esan nahi beti sartuko naizenik. Beraz, helburua bera da, baina behin barruan zaudela buruak pixka bat gehiago eskatzen dizu.

Aurten Munduko Txapelketa Hego Afrikan izango da abuztua bukaeran. Han izango al zara?

Oraingoz dena airean dago. Espainiako selekzioa egon egongo da, Europako Txapelketan egon den bezala, edo antzera, baina ez dakit joateko aukeratuko nauten edo ez. Ez ba naute aukeratzen, laguntza beharko nuke Munduko Txapelketara joan ahal izateko.


Ehiztari bat salatu dute drogen kontsumopean 23 txakur garraiatzeagatik

Gidariak (ehizarako arropa zeraman) cannabisean positibo eman zuen eta substantzia estupefazienteen eraginpean gidatzeagatik salatu dute (1.000 euro eta 6 puntuko isuna).

Tafallako Foruzaingoak Errioxako bizilagun bat salatu du substantzia estupefazienteen eraginpean gidatzeagatik eta atoian 23 txakur garraiatzeagatik, erdiak baino gehiago mikrotxipik gabe eta txertoak jarri gabe.

Foruzaingoak Erriberritik gertu atoi bat zeraman noranahiko ibilgailu bat ezohikoa zen maniobra bat egiten ari zela ikusi zuen. Geldiarazi ostean, agenteek marihuana usain handia atzeman zuten ibilgailuan.

Gidariak (ehizarako arropa zeraman) cannabisean positibo eman zuen, eta salaketa egin zuten horren kontra, substantzia estupefazienteen eraginpean gidatzeagatik (1.000 euro eta 6 puntuko isuna). Era berean, aihotz bat eta labana bat antzeman zizkioten (ehiza larrian erabiltzen dira horrelakoak), eta Ibilgailuen Azterketa Teknikoa gainditu gabe zuen ibilgailu bat gidatzeagatik ere salatu zuten.

Atoiaren barruan, 23 txakur aurkitu zituzten, pilatuta. Horien egoera egiaztatzeko, Foruzaingoak Udaltzaingoen laguntza eskatu zuen. Animaliak segurtasun zein lasaitasun handiagoarekin aztertzeko, Tafallako zezen-plaza egokitu zuten.

Behin zezen-plaza barruan, foruzainek animalien dokumentazioa aztertu zuten, eta, bertan egiaztatu zutenez, hamar txakurrek bakarrik zuten mikrotxipa jarrita eta txertoen kartilla osatuta.

Beraz, Foruzaingoaren Ingurumena Babesteko Brigada jakinaren gainean jarri zuten, espedientea izapidetzeko.


Nafarroako Bertsolari Txapelketaren finalaren atarian solastatu gara Ander Perezekin


Lankideen alde kontzentrazioa Osasun Etxean

Goizuetan eta Aranon ezagun egin diren mediku zerbitzuaren bi atzerapenak tarteko, ikerketa abiatua du Nafarroako Gobernuak, eta horren harira, Osasun Etxeko hiru langile deklaratzera deituak izan ziren urriaren 22an. Lankideei elkartasuna adierazteko kontzentrazioa egin zuten gainerako langileek.


Manu Maritxalar: Nork irabaziko du? Ze uste du Luisitori buruz? Eta Krasi?

El Conquis Gaztea Boxen

Gaur gauean ospatuko da Conquiseko finala eta guk Manu Maritxalarreri deitu diogu nola dagoen jakiteko. Gainera, ez du denbora alferrik galdu eta zuzenean hasi da guk entzun nahi duguna kontatzen...


Jubilatuetako taberna kontratatzeko deialdia zabaldu du udalak

Udalak, Itxaropena Jubilatuen Etxeko taberna zerbitzua lau urtez kontratatzeko deialdia zabaldu du. Interesatuek hamar urtera arte luzatu ahalko dute aipatu alokairua. Eskaintzak aurkezteko epea urtarrilaren 29an hasi eta otsailaren 10a artekoa izango da, biak barne. Kontratazioa arautuko duen baldintza-agiria www.soraluze.net webgunean, “Kontratazioak” atalean dago ikusgai.

Bestalde, Kalebarren eta Santa Ana kalea eta Zubi Nagusiaren urbanizatze-lanak kontratatzeko deialdia zabalik dago. Eskaintzak urtarrilaren 29 eta otsailaren 17a bitartean aurkez daitezke, biak barne. Kontratazio hau arautuko duen baldintza-agiria ere, www.soraluze.net webgunean “Kontratazioak” atalean dago ikusgai.


Taxiendako telefono bakarra: Agitaxek eta ibarreko hainbat gidarik iritzi kontrajarriak dituzte

Hilabete eskas darama martxan taxien telefono bakarreko sistemak. Debagoieneko taxilarien artean ez du oso harrera ona izan sistema horrek. Hala, ibarreko taxilarien heren bat baino ez da sistema berrian sartu.

Agitax taxi gidarien elkarteko presidente Emilio Fernandezek azaldu duenez, sistema berria GPS bidez dabil. Hala, bezero batek 943 400 500 telefono zenbakira deitzen duenean, gertuen dagoen taxi gidaria topatuko du horrek. Udalerri horretako taxi gidaririk egon ezean, ibarreko beste udalerrietako gidariengana jotzen du. "Eskualdeka lan egitea eta komunikazioa ona izatea lortu gura izan dugu horrekin", dio.

Administrazioak eta bezeroak sistema horren alde daudela dio Agitaxeko presidenteak. Bada, onartu du ibarreko taxi gidarien artean ez duela oso harrera ona izan. "Egon daitezkeen aldaketen aurrean konfiantza eta segurtasun eza dago orain. Denborarekin lankide gehiago animatuko direlakoan nago", esan du.

Ibarrean Enpresekin lanean

Horrez gain, batzuek interes propioak dituztela ere adierazi du, "bere eguneroko lanean eragina izan dezakeela uste dutelako". Debagoienean taxi gidariek enpresekin lan asko egiten dutela dio: "logikoa eta normala da, diru sarrera inportanteak jasotzen dira-eta horrela". Bada, zerbitzu publiko bat dela eta beraz partikularrei ere zerbitzu hori emateko betebeharra dutela azpimarratu du Agitaxeko presidenteak.

Ibarreko taxi gidariekin jarri izan gara harremanetan, sistema horren gainean duten iritzia jasotzeko. Oñatiko Javier Marquezek ez du aparatua jarri gura izan bere taxian. "Arduratuta" dago sistema horren kudeaketarekin. "Teletaxi Vallinak kudeatzen du, Donostialdea SL bidez. Beldurra dugu hori ez ote den ibarrean sartuko", aipatu du. Horrez gain, informazio gutxi jaso izan dutela dio; hala, bideragarritasun ekonomikoa ez dela ondo argitu uste du.

Juan Moreno bergararrak beste iritzi bat du horren gainean. "Hemendik aurrera, taxi geltokiak desagertuko dira eta, beraz, hor dago etorkizuna", dio. Bada, "erritmo berri honetara ohitzea kosta egingo dela" uste du. Sistema berria oraindik hastapenean dagoela ere esan du. Hala, aparatuak ez dabiltzala behar den moduan ere adierazi du.

Debagoienean 39 taxi lizentzia daude

Taxi lizentzia gehien dituen udalerria Bergara da; 14 ditu. Jarraian, Arrasate dago, hamabirekin. Oñatik sei ditu, Aretxabaletak hiru, eta Eskoriatzak eta Antzuolak bina. Elgetan eta Leintz Gatzagan ez dago taxirik. Lizentzia bat erosteko, normalean, taxilari bat erretiratu harte itxaron behar da. Lizentzia saldu eta erosi gura duten taxi gidarien arteko adostasuna egoten da. Bada, Arrasaten lehiaketara ateratzen dira eta puntuazio altuena ateratzen duenak eskuratzen du hori.

Lizentzia kopurua herri bakoitzaren biztanle kopuruaren araberakoa izan da orain arte. Gaur egun, ordea, Eusko Jaurlaritzak beste formula bat du horiek emateko. Formula hori Euskal Autonomi Erkidegoan bakarrik aplikatzen da. Hala, biztanleez gain, enpresa, jatetxe, hotel eta ibilgailu kopurua hartzen da kontuan eta formula hori aplikatuta, udalerri batean zenbat taxi egon behar diren erabakitzen da. Bada, kopuru hori gutxi gorabeherakoa da; zerbitzu hori emateko gaitasuna dela-eta, kopuru hori alda daiteke.

Lan egiteko modu ezberdinak dituzte gurean

Taxi zerbitzuaren funtzionamendua aldatzen da herrien arabera. Bergaran, esaterako, bezeroak ez du gauean geltokian taxirik topatuko. Hala, gauerdian taxi bat gura duenak, astegunetan, Udaltzaingora deitu beharko du hori eskatzeko. Aste bukaeran, berriz, Ertzaintzara jo beharko du, taxi bat hartu nahi badu behintzat. Oñatiko taxi gidariek, berriz, ez dute horrela funtzionatzen. Zaintza duenak zerbitzuaren telefono zenbakia desbideratuta du eta modu horretan, bezeroaren deia zuzenean jasotzen du.

Oñatin bezala, Eibarren ere txandaka egiten dute lan. Egun osoko zerbitzua eskaintzen dute. Hala, gauean, hiru edo lau taxi egoten dira beti geltokian. Aspalditik funtzionatzen du zerbitzuak horrela. Garai batean, Udalak taxi gidariak derrigortu egin zituen gauean ere zerbitzua eskaintzera. Orain norberak hartzen du erabakia baina, ohituta daudenez txandakatzen dihardute. Pozik daude Eibarren duten taxi zerbitzuarekin; baita inguruko herrietan ere.


San Prudentzio jaien lehen bilera bihar egingo dute

Lazkaon bihar hasiko dira San Prudentzio festetako egitaraua prestatzen. Udalak bilera egingo du, herritarrekin, 19:00etan udaletxean. Danborradako entseguak, bestetik, datorren astelehenean (otsailak 24) hasiko dira, ikastolaren San Prudentzio eraikinean. Haurrak 18:30etik 19:15era eta helduak 19:15etik 20:00etara ariko dira.


"Haize pixka bat hartuko dugu orain"

Trapagaranen etxetik kaleratzekotan zeuden familia baten aurkako prozedura gelditu du Jaurlaritzak. Lasaitua hartu du sendiak, baina kezkaz segitzen du, zorra hor dagoelako.


Mozio ugari eztabaidatuko dituzte gaurko bilkuran

Gaur, 19:00etan, egingo dute Ordizian azaroko ohiko osoko bilkura. Mozioak eta adierazpenak izango dira aztertuko dituzten gaiak. Frankismoko hilketen inguruan Bilduk aurkeztutako adierazpena, eta emakumeen aurkako indarkeriaren inguruko adierazpena izango dira lehen biak. Hortik aurrera, etxe kaleratzeen inguruan Bilduk eta PSE-EEk aurkeztutako mozio bana, eta sozialistek zahartze aktiboaren, krisiaren eta Sasietaren inguruko hiru mozio landuko dituzte.


Maitane Mujikak eta Luis Jabier Telleriak jaso dute Antzuolako liburu sorta bana

Irinmodo blogeko laugarren zozketak baditu irabazleak. "Pentsatu dugu bi liburu sorta banatzea laugarren irabazleen artean. Beraz, zorionak Maitane Mujikari eta Luis Jabier Telleriari".

Hamabi lagunek parte hartu dute laugarren galdetegian. Irabazleek, udal teknikariaren bulegotik igaro beharko dute liburuak jasotzera.

Bosgarren eta azken galdetegia prest dago jada Irinmodo blogean. "Ospakizun xume hauetan azkena izango da. Hemen ere bi liburu sorta banatuko dira. Animatu eta parte-hartu", azaldu du Iñigo Ramirez historialariak.


Arrasateko anbulatorioa asteburuan zabalik egotea zalantzan

Informaziorik eza. Horixe atzematen da Osakidetzak Euskal Autonomia Erkidegoko anbulatorioetan ezarri gura dituen aurrezteko neurriei buruzko informazioa eskuratzeko orduan. Arrasateko anbulatorioko iturri ez ofizialek, adibidez, diote Arrasatekoa ere itxi egingo dutela zapatu eta jai-egunetan.

Dena den, Osakidetzako arduradunek ez dute konfirmatu zapatu eta jai-egunetan itxi behar dituzten 46 anbulatorioen artean Arrasatekoa baden edo ez. Osakidetzak dio Udalarekin harremanetan dabiltzala, eta adostasunen bat lortu arte ez dutela ezer jakinaraziko. Aldiz, Arrasateko Udalean aditzera eman dute eurekin inor ez dela kontu horren gainean harremanetan jarri, momentuz.

Informazio gabezia hori ikusita, Arrasateko anbulatorioan ere galdetu dugu, eta hainbat langilek kontatu dute, eurek entzundakoaren arabera, Arrasateko anbulatorioa itxi eta bakarrik larrialdietarako izango dela zabalik.

Gainerakoak ospitalera

Gaur egun, zapatuetan 14:00ak arte izaten da zabalik Arrasateko anbulatorioa, eta larrialdiko zerbitzua ere ematen du. Osakidetzaren neurria aplikatuz gero, berriz, bakarrik larrialdi zerbitzua emango luke, eta gainerako guztiek ospitalera jo beharko lukete.


Aste Berdea egingo dute Elgetan astelehenetik aurrera

Udalak ortu publikoen proiektua aurkeztuko du. Hitzaldiak, erakusketak eta sentsibilizazio ekintzak ere iragarri dituzte.

Udalak, Ekoguneak eta Elgeta Zero Zabor taldeak azoka berezia, hiru hitzaldi, umeendako jolasak eta konpostaren inguruko ekimenak iragarri dituzte astelehenetik aurrera egingo duten Aste Berdearen barruan.

Astelehenean, ekainak 2, leihoen eta balkoien lehiaketarako loreak erosteko aukera egongo da plazako azokan. Martitzenean, Elgetako ortu publikoen proiektua aurkeztuko du Udalak. Eguaztenean, etxez etxe konpostagailuak aztertzen aritu den Joseba Sanchezek hitzaldia egingo du, baita auzo-konpost guneen egoeraren azterketa ere. Eguenean, Gipuzkoa Zero Zabor taldeko Mikel Ikatzategik egingo du hitzaldia. Eta barikurako konpostaren gaineko erakusketa, umeendako jolasak zein herri kontsultaren aldeko ekimena iragarri dituzte antolatzaileek. Zapatuan, konposta aterako dute Domingo Iturbeko auzo-konpost gunetik.

Balkoien lehiaketa

Epaimahaiak uztaileko lehen astean baloratuko ditu herriko leihoak eta balkoiak. Saria —100 euro eta lore sorta— Elgetako jaietan banatuko dute. Ez da beharrezkoa aurrez izena ematea.


TRINDOOR: Lauko Finala prest!

Hondarrabia, Donostia, Gernika eta Zarautz HEM-Trindoorreko Lauko Finalean.

Bigarren faseko azken jardunaldian Donostiak lortu du Euskadi Irratiko Hiru Erregeen Mahaia-Trindoor herri arteko txapelketako Lauko Finalean aritzeko azken txartela.

Hauek lau sailkatuen denborak:

1. HONDARRIBIA_ 13’54”2. DONOSTIA_ 14’19”3. GERNIKA_ 15’10”4. ZARAUTZ_ 15’19”

Lauko Finalaren atarian Berriz geratu da, bigarren faseko bosgarren sailkatua. Azpeitiak eta Abadiñok, bestalde, ezin izan dute parte hartu bigarren fasean azken orduko bajek taldeak osatzeko denborarik eman ez dietelako.

Gaurko Trindoorrean Donostiak aldaketa bat egin du bere lehen hirukotik, baina gauzak zer diren, final laurdenetako denbora berbera egin dute. Arraunean egin dute aldaketa, Agurtzane Manterolak (San Juan) Aloña Gastesi lesionatuaren lekua hartu du. Eta lan bikaina egin du ergometroan: 2’46”. Saioa Olitek eta Pili Bodegasek osatu dute erreleboa, biek final laurdenetan egindako denboren pare ibili dira, 6’01” lehenak bizikletako 4 kilometroetan eta 5’31” bigarrenak korrikako zintako kilometro terdian.

Datorren larunbatean, hilak 16, 16:00etatik aurrera Lauko Finala, Donostiako EiTBren Miramongo egoitzan. Espektakulu irekia, noski, beraz bildu bertara nahi duzuen guztiok!


Jone San Martin:"Dantzari buruzko erreflexioak proposatuko ditugu"

Dantzariak lau emankizun egingo ditu urrian Donostian.

Donostia 2016 ekimenaren baitan lau ikuskizun eskainiko ditu Jone San Martin dantzari donostiarrak. Euskadi irratiko 'Mezularia' saioan, dantzari buruzko lau hausnarketa izango direla esan du. Bere ibilbidean egindako lanaren isla izango dira emanaldiak.

San Martin Alemaniako Dance On taldeko kidea da. 40 urtetik gorako dantzariek osatutako konpainia horretan egiten dutena sakonagoa dela esan du. Adin horretatik aurrera gorputzak burua jarraitzen duela gaineratu du.


Oiartzun ibaiko hondakinak jasotzeko auzolana egingo dute

Mater Ontzi Museo Ekoaktiboak Oiartzun ibaia garbitzeko deialdia egin du, datorren larunbaterako (hilak 20). Altzibar auzoko plazan geratuko dira, 11:00etan. Bi ordu inguru arituko dira ibai bazterrak garbitzen.

Parte hartzeko 619 81 42 25 telefono zenbakira deitu beharko da, edo posta elektroniko bidez harremanetan jarri.

Pasa den azaroan elkartu ziren, auzolanean, Altzibarren, laguntzeko. 82 kilo hondakin atera zituzten.


Urtarrilaren 30eko greba orokorrarekin bat egin dute Zarauzko pentsiodunek

Ozen aldarrikatu dituzte pentsio duinak gaurkoan ere.

Astelehenero bezala, Alde Zaharreko kaleak astindu dituzte goizean dozenaka herritarrek, pentsio duinak aldarrikatuz. Eskatzen dutena lortu arte, mobilizazioak "behar adina" luzatzeko prest daudela azaldu dute amaierako irakurketan. 2020ko urtarrilaren 13an, astelehenean, berrekingo diete manifestazioei. Ohiko moduan, 12:00etan jarri dute hitzordua, Lege Zaharren enparantzan.

Gaurkoan keinu berezia egin diete Frantziako pentsioen aldeko grebari, eta ozen esan dute beraien helburuak lortzeko "bermerik onena" mobilizatzea dela. Amaitzeko, urtarrilaren 30erako deituta dagoen greba orokorrarekin bat egiten dutela adierazi dute.


Porlandegian ez dakite taldearen "doitzeak" nola eraginen dien

Cementos Portland Valderrivas (CPV) taldeak iragarri du bere ekoizpen ahalmena "doitu" eginen duela, "eskaerara egokitzeko". CPVren helburua da bi urtetan bere emaitza gordinak 60 milioi eurotan handitzea. Olatzagutiko plantako Giza Baliabideetako arduradun Pablo Isturizek esan digunez ez dute planak jaso dituen neurri zehatzen inguruan. "Sektoreak aspaldi daki ekoizpen gain-gaitasuna duela. 2007an 57 milioi tona porlan kontsumitu ziren Espainia eta aurtengorako 16 milioi kontsumitzea espero da. Porlandegi guztiendako merkaturik ez dago". Isturizek jakinarazi digunez, aurtengo otsailean pasa den urtekoarekin alderatuta %22 gutxiago saldu dute Olatzagutian. Porlandegiko eledunak azaldu digunez, salmentak aurten %15 jaistea aurreikusi dute, hau da, 500.000 tona saltzea. Urteko jaitsiera otsailekoaren parekoa balitz urte akaberan 450.000 tona salduko lituzkete. "Hori ekoizpen gaitasunaren %35a da. Horrek esan nahi du bigarren labea hiru hilabete baino gehiago egon beharko litzatekeela geldi. Aurrenekoa 2010eko maiatzetik hala dago". Porlandegi guztiak gutxi ekoizten mantentzea edo ekoizpenak kontzentratu. Antza, zalantza ekonomiko horri aurre egin beharko dio CPVk. Olatzaguiko porlandegiko salmentak iaz %2 jaitsi ziren. "Jaitsiera handia, %21, 2010ean izan genuen" zehaztu du Isturizek. Aldi berean, nabarmendu zuen "ekoizpen kostuak murriztu eta hain merkatu eskasean lehiakorrak izateko balioztapena ezinbestekoa da. Horrela beste fabrika batzuekin baldintza berdinean lehiatu gaitezke, kostuengatik lehiakideek baino zementu garestiago egitek merkatutik atera gaitzake". Balioztapena azaltzeko porlandegiak www.sakanacementos.com web gunea martxan jarri duela gaineratu du.